Lehenbizikoa, baina ez azkena

Emakumeen Master Cupen antolatzaileek ziurtzat jo dute hurrengo urtean berriz ere antolatuko dutela txapelketa. Igande eguerdian jokatuko dira aurtengo finalak, Zornotzan

Luzerako etorri da Laboral Kutxa Emakumeen Master Cup txapelketa pilotara, eta indartu egingo da. Lehen ekitaldia igandean bukatuko da, finalekin, baina heldu den urtean berriz ere jokatuko da. Antolatzaileek arrakastatzat jo dute aurtengo aldia, eta ziurtzat jo dute datorren urtean itzuliko direla. Are gehiago, buruz buruko txapelketa bat ere antolatzeko aukera aztertzen ari dira. Halaber, txapelketa honetan aritu diren hainbat pilotarik beste torneo batzuetan jokatzeko deia jaso dute; Añorgako torneoan, kasurako.

«Oso pozik gaude txapelketarekin. Pilotari askok eman dute izena, 80k guztira, baina badakigu Euskal Herrian esku-huska jokatu nahi duten emakumezko pilotari gehiago daudela. Gure aldetik, hurrengo urtean itzuli egingo gara». Azalpena Iker Amarika Laboral Kutxa Emakumeen Master Cupen antolatzaileak eman zuen atzo, aurtengo aldiko finalaren aurkezpenean. «Ideiak baditugu; beste txapelketa bat antolatzea aztertzen ari gara: buruz burukoa. Hori antolatzeko, baina, babesleen laguntza behar da», gehitu zuen.

Etorkizunaz mintzo da, baina oraina da lehenbizi, eta igande eguerdian banatuko dituzte lehen txapelak, Zornotzako pilotalekuan (Bizkaia). Lehen Mailakoan, Alba Martinezek eta Arrate Bergarak —hamalauna urte dituzte— Jaione Zulaikaren eta Nagore Bilbaoren aurka jokatuko dute. Elite mailan, berriz, Olatz Arrizabalagak eta Leire Etxanizek Nagore Arozenarekin eta Maider Mendizabalekin neurtuko dituzte indarrak. Elite mailako finalistak umetan eskuz asko ibilitakoak dira, eta nerabezarotik aurrera palan aritutakoak, oso maila altuan gainera. Urrunago joan gabe, lauretatik hiruk Euskadiko elite mailako finala jokatuko dute bihar Mallabian (Bizkaia), eta Arrizabalaga eta Mendizabal bikote izango dira.

80 pilotarik ekin zioten Master Cup txapelketari: 28 bikotek Lehen Mailan, eta hamabik Elitekoan. Bi hilabete eta 53 partida geroago, finala jokatuko da. Txapelketak oihartzun handia hartu du, eta horrek harritu egin ditu finalistak. «Jendeak aditu du jokatzera goazela; horrek sortzen du presioa. Nire ardura dakigun moduan jokatzea da, gure maila ematea, eta final ona irten dadila. Nik hamasei urte egin ditut eskuz jokatu gabe, eta orain eskuak gogortzea ez da erraza», aitortu zuen Arozenak. «Palaz jokatzen nuen urteetan ez nuen inoiz hainbeste hedabide ikusi. Argi dago hemen eskuak agintzen duela, gizonezkoetan ere erremintak askoz oihartzun txikiagoa du», gaineratu zuen.

Beste finalistak bat datoz analisiarekin, palaz bide luzea eginikoak baitira. Mendizabal, esaterako, munduko txapeldun izandakoa da, eta ez du halakorik ezagutu. «Sentimendu kontrajarriak ditut. Hau ondo dago; maila ona ematen ari gara, eta emakumeok ere pilotan jokatzen dugula erakusteko balio du. Baina palan ere lan handia egin da neskak erakartzeko, urte askoan, eta orain badirudi eskua bakarrik dagoela. Niri palista ibilbidean askotan galdetu didate: 'noizko emakumeak eskuz?' Aimar Olaizolari, berriz, noiz galdetu diote palaz jokatuko zukeen edo Pablo Fustori eskuz?».

Indarra teknikaren aurka

Finalean ere ikusle dezente elkartzea espero da, kanporaketetan, Ordizian (Gipuzkoa) eta Iruñean, harmailek itxura ona izan baitute. Elite mailako finalean bi estiloren arteko norgehiagoka espero da. Hala deskribatu zuen Olatz Arrizabalagak. «Guk agian indar gehiago dugu, eta tematiak gara, baina haiek denbora gehiago daramate jokatzen. Teknikoki, hobeak dira. Finala jokatu egin behar da». Finalistek esan zutenez, zaila da eskuz jokatzea urtean behin bakarrik jokatuta. Eskuak bigundu egiten dira, trebezia galtzen da... «Urtean pala txapelketa asko daude, eta niretzat pala da lehenbizi, baina tarteka daitezke. Gainera, igandean neskek telebistaz ikus dezakete finala, eta pilotan hasteko edo jarraitzeko motibazioa izan daiteke».

Bestalde, finalean beste berritasun bat egongo da, ETBk iragarki elektronikoak jarriko baititu txapa azpian. Pantaila batzuetan ikusiko dira, eta ezkerreko paretako publizitatea ken al daitekeen ikusteko probatuko dute. Pantailen argiak ez omen die distirarik egingo pilotariei. Proba ondo irteten bada, litekeena da beste pilota emanaldi batzuetara zabaltzea.


Beste bide bat hartu du Nafarroak

Denetariko ikuspegiak eta ñabardurak antzematen dira gobernuak eta laukoak azken lau urteotako egindako lanaz galdetuta. Argi dago zailtasun eta argi-ilun guztiekin beste norabide bat hartu duela Nafarroak eta hari eustea dela erronka. Hauteskundeak ate joka, inork ez daki zer gertatuko den.

Duela lau urte, laukoak beste norabide bat eman zion Nafarroari. Lau urte geroago, bide horrek arrastoa utzi du gizartean. Hainbat iritzi bildu ditu BERRIAk.

1. Zer balorazio egiten duzu aldaketaz?

2. Zer alde on nabarmenduko zenuke?

3. Eta zer ahulgune?

4. Nola ikusten duzu etorkizuna?

PATXI ZABALETA Parlamentari ohia

«Aldaketa prozesu bat da: egiten ari zen, ari da, eta jarraituko du»

1. « UPNrik gabe bazen Nafarroa, eta UPNrik gabe ere izan daiteke. Hori izan da garrantzitsuena. Norabide batzuk, ez denak, aldatu dira, eta lehentasunak eman zaizkie lehen atzeratuak zauden helburuei: politika sozialetan, euskaran... Asko gelditzen da egiteko. Erronka handiak daude».

2. «Demostratu da Nafarroako herria ez dela eskuin muturrekoa. Azpimarratuko nuke, halaber, Nafarroaren interesen defentsa ikuspegi aurrerakoi batetik egiteak duela zentzua. Eskuin muturraren defentsa horrek, oraindik erretorika gisa mantentzen den horrek, ez du edukirik. Horren adierazle, Nafarroako izaeraren kontra daudenekin bat egin dutela».

3. «Koalizio gobernuak dira eredu modernoa Europan, alderdiak konprometitzen baititu eta indarra sortzen baitu. Hori falta izan zaio, eta ahulezia askotan markatua geratu da hainbat arlotan. Gobernua ez da gai izan ausardiaz jokatzeko, eta ez du egituren aldaketa behar adina sakondu».

4. «Aldaketa prozesu bat da: egiten ari zen, egiten ari da, eta egiten jarraituko du. Gobernua aldatuko balitz ere aldaketa ez litzateke jada aurrekoa izango. Gehien- goa errepikatzerik ba ote den erantzutea oso zail da uneotan. Aukera handienak dira PSN eskuinaren botoak jasotzeko prest dagoen jakitea. Gogoan hartu behar da 2015ean Esparzak bere botoak eskaini zizkiola, baita Ezker Batuari ere».

SAGRARIO ALEMAN Euskaltzaina

«Kanpotik ere zalantza dut euskalgintzatik aski presion egin ote dugun»

1. «Franko ona da, bere ilun guztiekin. Ikuspegi diferente bat izan da, aurrekoengatik haustura bat, baina erranen nuke hasi bertzerik ez dela egin.

2. «Nik uste dut herritarrei begiratu dietela, aurrerapauso batzuk eman dira arlo sozialean. Porlanaren kultu hori jaitsi da. Arlo ekonomikoan, fiskalitatean aldaketa batzuk izan dira; feminismoaren arloan, beharbada kanpotik asko eragin delako, indartsu atera da; memoria historikoa eta frankismoaren salaketa indartu da».

3. «Aldatu nahi bat ikusi da, eta positiboa izan da. Baina, batetik, barneko desadostasunek ez dute alor askotan gehiago aurreratzea ekarri; bestetik, denbora eskasa izan da. Kanpotik ere zalantza dut euskalgintzatik, adibidez, aski presio egin ote dugun. Uler zitekeen presio egitea zela gobernua auzitan jartzea, eta horregatik ez dela egin. Edo, beste kasu batzuetan, gobernuaren gain utzi da. Beldurra izan dute gobernuan, neurri asko oso poliki eman dituzte, eta oposizioa horretaz baliatu da».

4. «Hurbilegi ikusten ditut denboran joan den hileko hauteskundeak, baina itxaropena dut botoak berregokituko direla: PSOEra joan diren zenbait boto itzuliko direla lauko gobernua sostengatzen zuten talde batzuetara. Zailtasuna handia da».

CASTILLO SUAREZ Idazlea

«Administrazioan, erresistentzia handiak aurkitu dituzte»

1. «Inportantea izan da, baina ez da sakonekoa izan. Administrazioa ezagutzen dut, batik bat. Munstro bat da, eta oso zaila da gauzak aldatzea, urte askotako joerak daudelako eta erresistentzia handiak aurkitu dituztelako benetako aldaketa egin zedin. Izendapen libreko karguen kasuan, gobernua ez da ausarta izan. Formak ez dira hutsalak, eta gobernua askoz ere irekiago, euskaltzaleago, berdinzaleago izan da, eta ezin da gutxietsi».

2. «Harrigarria izan da laukoaren leialtasuna. Inork ez zuen espero, nik behintzat ez, hausturarik gabe eta halako leialtasunez eustea legealdiari».

3. «Euskararen lege berri bat egiteko adostasunik ez izatea. Herren hasi zen. Ezkerrari eman zaio ahalmen bat ez zetorrena bat zuen indarrarekin».

4. «Laukoa errepikatzeko aukera dago, baina ez dakit botoek emango duten horretarako. Iruditzen zait, halaber, Geroa Bairen lehen aukera ez dela EH Bildu. Zer bazkide izango dituen gobernuak, horren araberakoa izango da aldaketa. Sakonduko da gauza batean edo bestean. Ez dut argi errepikatuko den orain artekoa».

JOSE MARI ESPARZA Idazlea

«Gogoratu behar gara zer infernutik gatozen» 1. «Arras baikorra. Gogoratu behar gara zer infernutik gatozen. Nahiz eta paradisu batean ez egon, gauza gehienetan aurrerapausoak eman dira, eta gutxi batzuetan, AHTa esaterako, okerreko bidetik aurrera egin da. Zenbait alorretan oso ahulak izan gara (Hezkuntzako zerrenda bakarra, torturaren eta Poliziaren hilketen aitortza, funtzionario atzerakoiak aulkitik mugitzea). Oro har, aldaketari eusten jarraitu behar dugu».

2. «Gizartearen babesa izan da garrantzitsuena. Sumin txikiagoa eta emaitza hobea ikusi dugu. Ezker abertzaleak, Adolfo Araizen eta Beaumonten gidaritzapean, egindako lana azpimarratuko nuke».

3. «Barkosen gobernuaren ahulgunea izan da AHTa. Atzean diren interesek soilik azal dezakete. Ahal Dugu-k haurren modura jokatu du eta portaera horrek kalte egin diezaioke etorkizuneko gobernuari».

4. «Gobernua edozein delarik, pentsatu nahi dut aldaketak atzeraezinak direla. Moteldu daiteke, baina Nafarroan badago indar aurrerakoi abertzale bat gutxietsi ezin daitekeena, lehen egiten zen bezala. Aldaketaren gobernua errepikatzen bada, buruak moztu behar ditu administrazioan, eta euskararekin ausartago jokatu».

ISA EGIGUREN Kazetaria

«Kalean, jendeak sentitu du ez dela asko aldatu; zerbait falta izan da»

1. «Kontu inportanteak atera dira (kontratu publikoen legea, etxebizitzaren legea, errenta bermatua...), baina, kalean, jende askok sentitzen du bere bizitza ez dela asko aldatu. Orduan, uste dut zerbait falta izan dela. Edo ez da ondo azaldu zertan den aldaketa, ez dela hainbeste aldatu. Oso burokratikoa da dena, oso zaila da aldaketa azkarrak egitea. Gainera, informazio falta dago: zer zor zeuden iristean, zer ordaindu behar zen, eta gero zer gauza egin diren. Komunikazio falta izan da».

2. «Batez ere, arlo soziala. Errenta bermatua oso inportantea, pobrezia dagoelako Nafarroan. Emakumeen inguruan gauza asko egin dira, baina aurrerapauso handiagoak egin behar dira. Jendea kalean asko mugitu da, eta instituzioek entzun dute. Horretan sakondu behar da. Guztia izan da mantsoa».

3. «Termometroa kalean dago, begirada bat bota behar dugu zer gertatu den kalean. Kalean diren pertsonak entzun behar dira, eta argitu behar dira zeintzuk diren euren arazoak».

4. «Inork ez daki zer gertatuko den. Alderdi guztiak nahiko urduri daude. Politika show bat bihurtu da. Kaleko jendea oso aspertuta dago, eta nahi du bere arazoak konpontzea. Jendea Nafarroan ikusten dut oso zatituta. Tentsio handiko asteak datoz. Uste dut informazioa ez zaiola oso ondo heldu jendeari. Gezur asko esaten dira.Ondo informatu behar gara guztiok, ikusteko zertan esaten duten egia edo ez».

AINGERU EPALZA Idazlea

«Erakutsi dute beste bide bat egitea posible dela»

1. «Ona, inolako dudarik gabe. Zerbait historikoa gertatzen hasi da. Lehendabiziko hilabeteak izan ziren ia-ia traumatikoak: gobernu aldaketa gertatu zen, baina oraindik aldaketarik ez zen gertatzen ari. Hori guztia gertatu beharra zegoen. Hamarkadetako inertzia horiei guztiei buelta ematen hasteak, gobernu guztia beste norabide batean eramaten hasteak, behar izan du denbora. Ez gara ohartzen zenbat aldatu den, eta, segida izanez gero, zer perspektiba irekitzen diren».

2. «Aldaketaren gobernuaren benetako miraria haren iraupena izan da. Begiratu 2015eko hemerotekei. Agintea galdu zutenek minutu bat ere ez zuten eman oihukatzeko: «Gobernu hau ezegonkorra izanen da. Ez du telediario bat ere iraunen». Beste indargunea agenda soziala edo errentaren birbanaketa, zerga alorrean. Ekonomian, garbi dago Nafarroa sobera pagatzen ari zela, eta Madrilekin lortutako akordioak diruz hornitu duela. Euskararen inguruan, euskalgintzan badago desliluratze puntu bat. Errealismo ukaldi bat hartu behar izan dugu. Aldaketako indarren artean kontsentsu bortxatu samarra izan da, Ezkerrak, eta neurri batean Ahal Dugu-k, inposatua. Horrek arazoari tamaina hartzeko balio izan du. Hala ere, oinarri batzuk jarri dira, etorkizunean gauzak desberdin izan ahal izateko».

3. «Indar korrelaziotik etorri zaizkio. Aldaketa askotarikoa izatetik. Denek eman behar izan dute, eta, batzuetan, aldaketaren indar batzuk oposizioarekin bat egin dute. Ahulgunea bainoago, horixe daukagu. Ahulguneak gehiago datoz errealitatetik».

4. «Etsigarria litzateke lau urte hauek anekdotan geratuko balira. Duela lau urte agerian geratu zen posible zela, orain ere posible da. Galduko balitz ere, oraindik ere posible izango litzateke, erakutsi delako bertze bide bat posible dela, gauzak hemen bertzela egin daitezkeela. Badago beste gauza bat. Mundu abertzalean borroka armatuak urruntze handiak sorrarazten zituen. Bilduk Uxue Barkosen gobernuarekin erakutsi duen leialtasuna zenbaitek nahiko lukete. Gauza bera Iruñeko udalean. Konfiantza giro bat badago Nafarroan abertzaleen artean, orain arte izan ez dena. Oso inportantea izan da, eta ez litzateke galdu behar, nahiz eta orain gobernua galdu».

JUAN KRUZ LAKASTA Kazetaria

«Gehiengoa lortzen ez badute, talde gisa jokatu beharko lukete»

1. «Aldaketa sakonagoak nahi nituen, baina ez zegoen baldintza objektiborik. Ez parlamentuko orekei dagokionez, ezta bestelakoei begira ere. Nafarroan badira botere asko (finantza eta enpresa arlokoa, mediatikoa, erjiosoa, sindikala, unibertsitarioa). Horien artean ehun urtean eraikitakoa ezin da lau urtean eraitsi».

2. «Lorpen handia da aldaketaren aldeko indarrek legealdiaren amaierara arte gobernuari eustea eta aurrekontuak aurrera ateratzea. Arduratsu jokatu dute. Agerian uzten du zer-nolako beharra zegoen aldaketa gauzatzeko. Batez ere, haien oinarri soziopolitikoan. Horiek bultzatu dituzte jarrera horietara».

3. «Zerga erreforma apalegia izan delakoan nago. Lanaren errentaren alorrean egin dira aldaketa zenbait, baina enpresarien eta kapitalaren etekinen gaineko presioari dagokionez, askoz gehiago egin zitekeen. Beste alor batean ere badut kezka: ez dakit behar bezala kudeatu den gobernuaren eta gobernu aldaketa urteetan landu duten mugimendu sozialen arteko harremana».

4. «Irudipena dut azken lau urteotan Nafarroako gizartean aldaketa sakona gertatu dela, eta gehiengo hori kohesionaturik badagoela. Ez dakit zer gertatuko den, baina nago partida jokatzeko dagoela. Aldaketaren aldeko indarrek gehiengo osoa lortzen ez badute, talde bakar bat balira bezala jokatu beharko lukete, denen artean PSNren eta Navarra Sumaren gainetik egonen baitira. Horri eutsiz, PSNk bi aukera ditu: aldaketari lehendakaritza lortzen lagundu, edo eskuinarekin lerratu».

ANGEL ERRO Idazlea

«Etsitu nau ikusteak kristalezko sabai batzuk hor daudela oraindik»

1. «Ona izan da. Kontra daudenek ere nekez gezurta dezakete hori. Ez zuten espero lau urte izatea, eta egonkorra izan da. Ekonomikoki ere, gaur egun hainbeste baloratzen den kudeaketaren irudi hori zaindu da».

2. «Kanpotik begiratuta, egon zitezkeen barne borrokak ez dira kanporatu, Ahal Dugu-ko tirabirak salbu. Espero ez ziren gauza asko egin dira. Adibidez, Skolae».

3. «Apur bat etsitu nau ikusteak kristalezko sabai batzuk hor daudela oraindik. Euskararen kasuan, edo beste gai sozialetan. Kritika egiterakoan ezin dugu ahaztu nondik gatozen eta zer dugun zain. Gauzak leheneratzearekin mehatxu egiten ari zaizkigu».

4. «Lehia bat dago bozetan bigarren nor geratuko den. Toki horrek baldintzatu dezake taula goitik behera. Soziologikoki, Nafarroan gauzak aldatzen ari dira, baina oso motel. Epe luzerako apustua da. Pauso bat aurrera egin daiteke, baina baita atzera ere».


Urquijo: 'Birgizarteratzea terrorismoaren aurkako beste neurri bat da'

"Kargu publiko bat Espainiako Gobernuaren aurka egiteko erabiltzea" egotzi dio Patxi Lopez lehendakariari; "akordioa hautsi duena Lopezen jarrera izan da", Urquijoren ustez.

"ETAk desagertu egiten dela esan eta armak entregatu behar ditu", adierazi du Carlos Urquijo Espainiako Gobernuko EAEko ordezkariak, "eta horretarako ez da egiaztatzailerik behar".

Radio Euskadin eman duen elkarrizketa batean, "ETAren diziplinatik banatzen direnentzako birgizarteratze plana terrorismoarekin amaitzeko neurri bat gehiago" dela nabarmendu du.

Dispertsioa terrorismoaren aurkako politikako parte dela adierazi du, eta orain "Gobernuak birgizarteratze plana aurkeztu du, Konstituzioaren barruan dagoen neurria, beste presoekin gertatu ohi den bezala".

"Terrorismoarekin amaitzeko beste neurri bat gehiago da, eta seguruenik, ez da garrantzitsuena"; emaitzak denborarekin ikusiko direla azpimarratu du.

Frantziak espetxe politika malguago bat ezarriko ote duen galdetuta, Barne ministroaren jarrerarekin gelditzen dela adierazi du.

ETAk min gehiago egin nahi ez badu "ate bat jo eta ‘hemen daude gure armak, desegin itzazue’", besterik ez duela esan behar gaineratu du, "eta desagertu egiten direla publikoki iragarri".

Sorturen legalizazioaren inguruan, "Justiziaren erabakia errespetatzea baino ez zaigu gelditzen", esan du; hala ere, "Batasuna joko politikoan dago beste guztien baldintza berekin, Bilduren eta Amaiurren bitartez".

Bestetik, Patxi Lopez, legegintzaldiaren amaieran "lehendakari izan beharrean, eta euskaldunen arazoak konpondu beharrean, Rubalcabaren ariete bilakatu da, Mariano Rajoyren Gobernuaren aurka", Urquijoren hitzetan. Ildo honetan, "Espainiaren Gobernuaren aurka egiteko kargu publiko bat erabiltzea" gaitzetsi du; horren ildotik, "akordioa hautsi duena Lopezen jarrera izan da", gaineratu du.


Martxan dira tren geltokiko hobekuntzak

Urnietako tren geltokian, Irun-Brinkola ibilbidean, obrak egiten hasia dago Adif.

Tecsa enpresa ari da lan hauetaz arduratzen eta bi hilabeteko epean amaitutzat joko dituzte berrikuntzak. Lan horiek aurrera eramateko 531.801,2 euroko aurrekontua izango du.

Mikel Cabieces, euskal Gobernuko ordezkariaren arabera, "lan hauek, Adif enpresa Gipuzkoako geltokietako irisgarritasuna hobetzeko egiten ari den lanen barnean sartuko lirateke. Gauzak horrela, Urnietako tren geltokian, ezintasunak dituzten pertsonentzat erraztasun gehiago lortzea du helburu Adif egiten ari den lan honek".

Oinezkoen ibilbidea hobetuko da, arlanpa edo malda egokiak eta kautxozko lurzorua jarriaz eta segurtasun eta prestazio edo zerbitzu egokiagoa eskainiaz erabiltzaileari.

"Azken hiru hilabete hauetan, Espainiako Gobernuak, Adifen bitartez, 25 milioi euroko aurrekontua zuzendu du Gipuzkoako trenetako infraestrukturei hobekuntza bat emate aldera" Mikel Cabiecesen esanetan.

Bestetik, nasa edo andeneko altuera 68cmtaraino altxatuko da, trenera igo eta jaisteko erraztasun gehiago izateko. Nasako lurzorua ere berritua izango da hormigoizko adokinatuz, ertzak egokituko dira, eta zabalera gehiago izango dute lanak amaitutakoan. Etorkizunerako arketa eta kanalizazio berriak ere prest utziko dituzte eta argiztapenaren hobekuntzari dagokionean, kale-argi edo farola berriak ipiniko dituzte.

Geltokiko eraikuntza ere berritua izango da, bertako instalazioak hobetuaz.

Urnietarrentzat mesedegarri izan daitezke lan hauek, beti izaten baita zer hobetua.


Lotsa

Duela gutxi, igarkizun batekin hasi zuen Jone Uriak berripaper honetan duen zutabea. Zer da daukanari eman egin behar zaiona, eta ez daukanari kendu? Arrazoiaz ari zen... Ezaguna da, bestalde, kontzeptu beraren jiran eztabaida baten ondotik bi adiskidek izan zuten elkarrizketa: «Bale. Konforme. Arrazoia emango diat», batek, etsia. «Hik niri arrazoia eman? Nola emango didak, ez daukak eta!», besteak, zipotz.

Bizitza ez da, ordea, beti hitz-joko eta ideia indartsuen jolasa. Ez zuten batere ongi pasatuko Iñaki Errazkinek eta Ainhoa Intxaurrandietak azken bolada. Gipuzkoako Ingurumen diputatu ohiak eta herrialde bereko Hondakinen Kontsortzioko presidente izanak 46 milioi euroko zigorraren mehatxua izan dute ate-joka Zubietako errauste plantaren lanak geratzeak eragindako kalte ekonomikoa beren gain har zitzaten nahi baitzuten gero agintean jarri ziren jeltzale eta sozialistek. Buru arruntetan kabitzen ez diren zifra horiek jiraka, loa biltzen ez da erraza izango. Libre dira orain. Eta arrazoiaren jabe, auzitegiek diotenez.

Berriz ere jolasari ekinda, betiere sortzea asmatzea baino asegarriagoa dela sinetsita, igarkizun bat luzatu nahiko nizueke. Zer da ez daukanak ematen duena eta daukanak ematen ez duena? Dirua izan daiteke. Lotsa ere bai...


Sierra de Cebollerara joateko izen ematea, gaur

Mendiriz Mendik antolatuta, irteera izango da Sierra de Cebollerara asteburuan. 15:00etan aterako dira larunbatean, Atsegindegitik. Izena emateko azken eguna gaur da.


Gizarte zerbitzuen batzordea, datorren asteartean

Astigarragako Udaleko Gizarte Zerbitzuak, Giza Eskubideak eta Enpleguko batzordea bilduko da asteartean. Eguerdiko 13:30etarako egin dute deialdia pleno aretoan. Denera, bost gai landuko dira: aurreko akta onartzea; larrialdietako etxebizitzara sartzeko prozedura eta funtzionamendu arautegia aldatzea; harrera-etxeetako programara etxebizitzak atxikitzea; gizarte arloko dirulaguntzen deialdia; eta bukatzeko, galderak eta eskaerak.


Umeak Gabonetako oporrak gozatzen

Urteroko jolas parkea urtarrilaren 4a arte martxan izango da Izarraitz pilotalekuan

Aste honetan, hilaren 30a arte, luzatuko dira Gazteria Sailak prestatutako ekintza bereziak

Eskolara joan beharrik ez eta, Gabonetako oporrei zukua ateratzeko aukerarik ez zaie falta herrian Azpeitiko ume eta gaztetxoei. Atzo, astelehena, ireki zituen ateak haurrentzako jolas parkeak. Urteroko jolas parkea urtarrilaren 4a arte martxan izango da Izarraitz pilotalekuan. Abenduaren 31n eta urtarrilaren 1ean ezik, gainontzeko egun guztietan lau orduz irekita egongo da, 16:00etatik 20:00etara. Sarrerak bi euro balio du.

Gabonetako jolas parkea ez da, ordea, neguko oporraldian gaztetxoek daukaten aukera bakarra. Gabonetako zinemaldia ere hor dago, astegunetan, Sanagustinen. Eta, aurrez izena emana dutenentzat, baita Udaleko Gazteria Sailak prestatutako ekintza bereziak ere. Haur Hezkuntzako 5. mailatik hasi eta 17 urte arteko gazteentzako ekintzak antolatu dituzte, hiru taldetan banatuta: HH5-LH3 artekoena, LH4-LH6 artekoena, eta 12 eta 17 urte artekoena. Atzo estreinatu zituzten, eta hilaren 30a arte luzatuko dira.


Trumpek abiadura bizkortuko dio Yelleni

AEBetako Erreserba Federalak hamar urtean bigarren aldiz igo ditu interes tasak, baina oso apal jarraitzen dute, %0,5 eta %0,75 artean. Pausokako igoera lasaia nahi du 2017rako, susperraldi ekonomikoari kalte ez egiteko. Baina Etxe Zuri berriaren pizgarri politikek azeleratu egin dezake Feden erritmoa.


'Handia' filmaren trailerra aurkeztu dute

10 egun baino gutxiago falta dira Handia filma Donostiako Zinemaldian aurkezteko, eta gaur aurkeztu dute filmaren trailerra. Ikusi hemen:


2015-2016 denboraldian Oriotik Anoetara Realaren partidak ikustera joateko autobusean izena eman daiteke

Aurreko denboraldietan bezala 2015-2016 denboraldian ere Anoetara Realaren partidak ikustera joateko autobusa izango da Oriotik. 128 euro kostako da denboraldiko bonoa eta 19 partidetara eramango ditu realzaleak. Interesa dutenek Salatxo tabernan eman dezakete izena datozen egunetan.


Irujo-Zabaleta / Berasaluze II-Albisu finalerako sarrerak gaur jarriko dituzte salgai

Gaur bertan jarriko dituzte Binakako final handiko sarrerak salgai, goizeko 10:00etatik aurrera, Asperen (www.aspepelota.com) eta Asegarceren (www.asegarce.com) web guneetan. 40 eurokoa izango da sarrerarik merkeena, erreboteko hirugarren pisukoa, eta 120 eurokoa garestiena, kantxakoa.


Mendiko Lagunak taldea pozik IX. Haurrentzako Ibilaldiarekin

82 mendizale bildu ditu Mendiko Lagunak Amurrioko mendi taldeak antolatutako IX. Haurrentzako Ibilaldiak.

Aurtengo ibilaldia Ubide bizkaitar herrian hasi eta Etxaguen arabar herrian amaitu da. Ibilaldian zehar, mendizale gazte eta gurasoek egun lainotsu eta euritsuari egin diote aurre.

Oketa mendira igo dira. Tontor horrek 1031 metrotako altuera dauka eta Gorbeiako Natur Parkean kokatuta dago. Bertatik Gorbeia, Aldamin, Lekanda… mendiak primeran ikusten dira, baita Legutio inguruko urtegi ikusgarriak ere.

Aurtengo edizioan Amurrioko eta Aiaraldeko gazteek daukaten mendizaletasuna berriro ere agerian geratu da, mendira astebururo joaten diren gazteen kopura urtero goraka doala frogatuz.

Mendiko Lagunak mendi taldeko arduradunak pozik daude azken hilabeteotan eskola kirolaren barruan mendi ibilaldiak izaten ari diren emaitzekin eta gazteentzako eskalada eskola sortzeko lanetan ari dira jada. Jarduera horretan euskararen erabilera sustatzen ari den arren, oraindik lan handia dago egiteke.

Mendiko Lagunak-eko gazteek ibilaldia egingo dute Puroneko haitzartean zehar maiatzaren 15ean. Maiatzaren 23an, berriz, urte amaierako jaia ospatuko dute Gorobel mendilerroko Txarlazo mendira igo ondoren. Jai horrekin, amaiera emango zaie 2009-2010 Eskola Kirolaren programaren barruko mendi ibilaldiei.


Zan Tabaken mutilek Unicaja hartuko dute, Buesa Arenan

Caja Laboral Baskoniak garaipena lortu behar du Euroligako porrot mingarria ahazteko. Zaleen aurrean Arabako taldeak ezin du hutsik egin.

Zan Tabakek zaleen aurrean debuta egingo du Unicajaren aurka. Euroligan porrot gogorra jaso ondoren, Caja Laboral Baskoniak ligan maila eman beharko du, baina Malagako taldea ere garaipena lortzeko gosearekin helduko da Gasteizera.

Baskoniak 82-45 galdu du Zalgirisen aurka, eta partidan ezinean ibili ziren. Buesa Arenako zaleek taldea suspertzea eta beste itxura bat ematea nahiko dute.

Caja Laboralek bolada txarra atzean utzi behar du, baina horretarako aldaketa handia eman beharko du. Zan Tabak kroaziarra taldearen norabidea aldatzeko heldu da Gasteizera Dusko Ivanovicen ordez, eta Baskoniak Unicajaren aurka abagune ederra izango du.

Jasmin Repesaren mutilek denboraldia sendo hasi dute, eta Caja Laboralen aurka garaipena lortzeko prest daude. Nemanja Bjelicaren parte hartzea azken unera arte zalantza izango da, bikietan giharretako lesioa baitu.


Basaurin zortzi administrari berri kontratatzeko azterketa abenduan izango da

Basaurin zortzi administrari-lanpostu berri betetzeko lan-eskaintza publikoaren azterketa abenduan izango da. Hala jakinarazi dute Basauriko Udaletik: abenduaren 14an izango da azterketa, Durangoko Landako azokan, 09:00etan.

Uztailean zabaldu zuen Enplegu Publikorako Eskaintza (EPE) Udalak, interesdunek eskaerak aurkezteko. Administrazio orokorreko eskalako, administrari klaseko eta C1 taldeko zortzi plaza betetzeko deialdia da: sei plaza txanda librerako izango dira eta beste bi desgaitasunak dituzten pertsonentzako (hauek ere txanda librean). Lanpostua eskuratzeko derrigorrezkoa izango da bigarren hizkuntza-eskakizuna.

Onartuen behin betiko zerrenda argitaratu du Basauriko Udalak esteka honetan.


Bizirik iritsi direnean...

Bayernek asko sufritu du Porton, 2-0 atzetik jarri da 10. minutuan, baina gol bat sartu du behintzat (3-1). Bartzelonak 1-3 irabazi du Parisen.


Ezkurdia eta Zabaletak 22-15 irabazi dute

Defentsa ona egin dute Artolak eta Ibai Zabalak.

Hasieran bi bikoteak nahikoa berdinduta aritu diren arren, 9-8tik aurrera, gorriak izan dira nabarmen nagusi eta 11-1eko partziala egitera heldu dira.

Defentsa ona egin dute Artolak eta Ibai Zabalak, eta 21-11 zihoazenean markagailua irauli behar zutela ere bazirudien, lau tanto jarraian egin baitituzte, bai erasoan asmatu dutelako, eta baita aurkarien hutsei esker ere.

Ordea, hurrun zituzten Ezkurdia eta Zabaleta, eta azkenean eurentzat izan da partida.


Doneztebeko taldeak hamazazpigarren aldiz irabazi du Baztan-Errekako laxoa txapelketa

9-8 irabazi zion Irurita Bri abuztuaren 3ko final estuan

Doneztebeko taldeak hamazazpigarren aldiz irabazi du Baztan-Errekako laxoa txapelketa. Abuztuaren 3an, igande goizean jokatu zen finala Doneztebeko Bearzana pilota plazan eta Doneztebe A taldeak 9 eta 8 irabazi zion Irurita Bri. Azken emaitzak erakusten duenez, partida borrokatua eta berdindua izan zen, bi ordu eta laurden iraun zuen eta eguerdi partean 32 gradutan aritu ziren zortzi pilotariak. Doneztebe A talde txapeldunarekin Felipe Ganboa aritu zen sakelari eta berak lortu zuen, gainera, finaleko pilotari onenaren saria, Mikel Eizagirreren eskutik. Pello Iribarren aritu zen numero eta Jose Mari Antzizar eta Jesus Mari Zabala laurdenak. Irurita Brekin Joseba Urtasun aritu zen sakelari, Gorka Urtasun bere anaia numeroa eta Xabi Ripa eta Jesus Etxenike laurdenak.

Final gogoangarria

Bi taldeek maila ikaragarria eman zuten eta final gogoangarria eskaini zuten. Partida gehienean baztandarrak izan ziren aitzinetik, 0-2, 1-2, 1-3, 2-3, 2-4 eta 4-6koa arte. Baina etxekoek lau joku segidan egin zituzten eta 8-6 aitzindu ziren. Baina iruritarrek ez zuten azken solasa errana eta zortzina berdindu zuten. Dagoeneko bi orduz ari ziren jokoan, bero saparen azpian eta ikusleak bihotzekoa jotzeko punttuan eta azken jokua doneztebarren alde erori zen. Pena bakarra izan zuen finalak, bi taldeetako batek galdu egin behar zuela!

Agintariak eta pilotazaleak partida ikusten

Sari banaketan, Dominique Botineu, Nazioarteko Pilota Federazioko presidentea; Jon Oiartzun, Nafarroako Pilota Federazioko gerentea; Nafarroako Kutxako Fundazioko Javier Almandoz eta Pilotarien Batzarrako Jose Antonio Arroyo izan ziren. Horietaz gain, Josetxo Iraundegi pilotazalea edo pelotamano Kanariar Uharteetako luzeko pilota jokua ikertzen duen Juan Manuel Hernandez Auta kazetaria izan ziren Bear-Zanan final handi hau ikusten.


KARTELERA Beotibar Tolosa 2020/01/11-12

Beotibar pilotalekua

Larunbata 11,goizeko 10:00 etatik aurrera,jokatuko da Gipuzkoa Errendimendua Eskuz Binaka.

Baita Gipuzkoa Udaberri Gomazko Paleta.

Igandea 12, goizeko 10:00 etatikaurrera berriz,Euskal Herriko txapelketa Eskuz Binaka.


ETB ikustearen aldeko mozioa

Plenoa izan zen irailaren 4an eta ETB Nafarroan ikustearen aldeko mozioa onartu zen. Mozio honen bidez, Udalak eskatzen dio Nafarroako Gobernuari LTD bidez ETB Nafarroa guztian ikusteko bide berriak lantzea eta ETB lehenbailehen ikusteko behin behineko formulak onartzea. Esaterako, egungo ETBren sare analogikoa digitalizatzea. Mozioa bidaliko zaie Nafarroako Gobernuari, Eusko Jaurlaritzari eta ETBko buruei.


Beste zazpi hildako eta 60 positibo berri baieztatu dituzte Hego Euskal Herrian

Asteburuan proba gutxiago egin dira, eta horrek eragina du datuetan. Erakundeek eskatu dute fase berrian ere babes neurriak betetzeko

Koronabirusaren ondorioz beste zazpi lagun hil dira Hego Euskal Herrian, Eusko Jaurlaritzak eta Nafarroako Gobernuak egindako datuen azken eguneraketaren arabera. Positibo berriak, berriz, 60 izan dira; horietako 24 baieztatu dituzte PCR proben bidez, eta gainontzeko 36ak test azkarren bidez.

Joan den aste osoan, egunean 500 eta 600 positibo inguru baieztatu zituzten osasun zerbitzuek. Datu horiekin alderatuz, bikainak dirudite atzokoek, baina ezinbestean kontuan hartu behar da asteburuak zer eragin duen datuetan. PCR testak eta test azkarrak kontuan hartuta, Eusko Jaurlaritza egunean 8.000 eta 10.000 proba inguru egiten ari da normalean; igandean, ordea, 1.493 PCR eta 602 test azkar egin zituen. Horregatik, tentuz aztertu behar dira datuok.

Hobera egin duena ospitaleratuen datua da: Hego Euskal Herrian 34 lagunek utzi zuten ospitalea herenegun. Dena den, oraindik 568 pertsona daude ospitaleratuta, horietako 99k zaintza intentsiboetako unitateetan. Lurraldeka, Bizkaian dago ospitaleratu gehien:275; Nafarroan 144 dira, Araban 89 eta Gipuzkoan 74.

Neurriak mantendu

Datuak ikusita eta fase berriaren hasiera kontuan hartuta, antzeko mezua igorri zuten atzo Eusko Jaurlaritzak eta Nafarroako Gobernuak. Iñigo Urkullu Eusko Jaurlaritzako lehendakariaren ustez, egoerak «inoiz baino garrantzitsuago» bihurtzen ditu babes eta prebentzio neurriak: «Konpromiso kolektibo eta indibidualean ezin dugu pauso bat bera ere atzera eman».

Javier Remirez Nafarroako presidenteordeak ere neurriak betetzearen garrantzia azpimarratu zuen atzo: «Bide honetan jarraitzen badugu, laister igaroko ditugu fase guztiak».


Murrizketetan finantza erakundeek eta arduradun politikoek duten ardura salatuko du bihar ELAk Bilbon, BBKren egoitza aurrean (11:00)


Artur Masen eta Kataluniako kargu ohien etxebizitzak enbargatuko dituzte

Espainiako Kontu Auzitegiak 5,2 milioi euroko zigorra ezarri zien Artur Mas, Francesc Homs, Joana Ortega eta Irene Rigauri 2014ko azaroaren 9ko galdeketa antolatzeagatik.

Espainiako Kontu Auzitegiak Artur Mas Generalitateko presidente ohiaren etxebizitza bat behin-behinean enbargatzeko agindua eman du.

2014ko azaroaren 9ko galdeketa antolatzeagatik, 5,2 milioi euroko zigorra ezarri zion Kontu Auzitegiak. 2,9 milioi euro ordaindu ostean, etxebizitza bat berme gisa aurkeztu zuen Masek eta orain hura enbargatzea ebatzi dute.

Francesc Homs, Joana Ortega eta Irene Rigau kontseilari ohiek eta Jordi Vilajoana Presidentzia idazkari nagusi izandakoak ere gauza bera egin zuten eta haiei ere berme moduan aurkeztu zituzten etxeak kendu egingo dizkiete.

Auzipetuek bost eguneko epea dute helegitea aurkezteko eta etxebizitzak enbargatzea saihesteko.


Harremanetarako Nazioarteko Taldea, Venezuelan misio bat bideratzeko prest

"Krisiari irtenbide baketsu eta demokratikoa emateko, aukera zehatzak aurkezteko eta eztabaidatzeko prest dago taldea", horren hirugarren bileraren adierazpenaren arabera.

Harremanetarako Nazioarteko Taldea (Europar Batasuneko eta Latinoamerikako herrialdeek osatzen dute) Venezuelan goi-mailako misio bat bideratzeko prest agertu da astearte honetan, herrialdeak egun duen krisiari konponbide bat emateko proposamenak biltze aldera.

"Harremanetarako Nazioarteko Taldeak bere lanarekin jarraitzea erabaki du, aurrerapausoen ebaluazioari lotuta. Krisiari irtenbide baketsu eta demokratikoa emateko, Caracasen goi-mailako misio bat bideratzeko eta aukera zehatzak aurkezteko eta eztabaidatzeko prest dago taldea", foro horren hirugarren bileraren adierazpenaren arabera. Batzarra Costa Rican egin dute.

Federica Mogherini Europar Batasuneko Atzerri eta Segurtasun Politikarako goi-ordezkariak eta Manuel Ventura Costa Ricako kantzilerrak irakurri dute adierazpena, eta 11 herrialdek sinatu dute.

Mogherinik prentsaurrekoan azaldu duenez, goi-mailako misioak proposatuko dituen neurri zehatzek "nolabaiteko konfidentzialtasuna" behar dute, eta, hori dela eta, ez du horri buruzko xehetasun gehiagorik eman.

Misioa nortzuk osatuko duten oraindik ez dutela zehaztu esan du Costa Ricako kantzilerrak, baina Venezuelako Presidentetzarako hauteskundeen beharra giltzarria izango dela ziurtatu du.

Goi-mailako misioaren helburua "gatazkako aldeekin biltzea da, lehenbailehen hauteskunde sinesgarriak egin ahal izateko", Venturaren hitzetan.

Harremanetarako Nazioarteko Taldearen lanak 90 egun baino gehiago iraungo duela baieztatu du Mogherinik, osatu zenean epe hori ezarri zuten arren. Horien ustez, "pauso garrantzitsuak" eman dira baina "ez nahikoak" irtenbide baketsu eta demokratiko bat lortzeko.

Bestalde, Caracasen lantalde bat osatuko dutela iragarri du Harremanetarako Nazioarteko Taldeak, venezuelarren mesedetan lan humanitarioa egiteko.

"Harremanetarako Nazioarteko Taldeak lantalde humanitario bat ezarriko du Caracasen, eta dirulaguntzak areagotzeko dei egin die dohaintza-emaileei", adierazpenaren arabera.


Gipuzkoa Zutik taldeak martxa bat iragarri du irailaren 23rako

Irailaren 23an igandea, arratsaldeko 16:00etan, Zubietan. Hori da Gipuzkoa Zutik taldeak gaur iragarri duen hitzordua. Ekimen honen bitartez, erraustegia eta makro-kartzela egin nahi dituzten lekuak bisitatuko dituzte.

"Gipuzkoako Aldundia arazo handi bat sortzen ari da alferrikako azpiegitura hau inposatu nahian. 30 kilometroko erradioan bizi garen ehunka milaka lagun arrisku larrian jarriko gaitu, 24 orduz minbizi hodei bat sortzen ariko baita, eta haizeak batera eta bestera mugituko du. Nola onartu halakorik? ", ohartarazi dute prentsa ohar bidez. "Munduak erraustegiak atzean utzi behar ditu. Airea kutsatzen, diru publikoa bidegabe xahutzen eta klima berotzen ari dira axolagabe batzuk. Gainera, azken astean hiru erraustegi proiektu bertan behera utzi dituzte: Buenos Airesen bat, Mexiko Hirian beste bat eta Sidneyn azkena. Nola ulertu, jendea bide horri uko egiten ari denean, Gipuzkoan halako bat egitea? Hobe bai erraustegian xahutu nahi duten dirutzaren laurdenaren laurdena jasangarritasunean eta birziklatze tasak hobetzeko neurri errealetan inbertituko balituzte! Oso ongi demostratuta dago, erraustegia ez dela behar, alternatibak badaudela".

Erraustegia gaur egungo politika neoliberalaren sinbolo dela dio Gipuzkoa Zutik taldeak. "Makro-kartzelaren gaiak ere merezi du arreta", diote ohar berean. "Nola onartuko dugu herritarrok erraustegitik 100 metrora izugarrizko kartzela bat eraikitzea? Nola onartu presoak gas kamera horretan sartzea urtetarako? Baina zer arraio da hau? ".

Iraultza Txikien Akanpada

Martxak Iraultza Txikien Akanpada izeneko ekimenarekin egingo dut bat: "bestelako Euskal Herri bat amesten duten herri mugimendu eta herritarrentzat Iraultza Txikien Akanpada deitu du Lurralde Askea mugimenduak Zubietan, asteburu horretarako. Deialdiarekin bat egiten dugu", ohartarazi du Gipuzkoa Zutik mugimenduak.


'Norekin dago EAJ? Katalanekin edo komunikabideak ixteko prest daudenekin?'

EH BILDUko koordinatzailearen ustez, Kataluniako prozesuak ez du atzerabueltarik. Madrilen estrategia bakarra Guardia Zibila erabiltzea dela iritzi dio.

Arnaldo Otegi EH Bilduko koordinatzailearen ustez, kataluniarrek "emozionalki deskonektatu" dute jada Espainiarekin eta autodeterminazio prozesuak ez du atzera bueltarik. 'Faktoria'n egindako elkarrizketan esan du, era berean, Espainiako Gobernuak ez zuela uste puntu honetaraino iritsiko zirenik, eta uste du Madrildik inprobisatzen ari direla: "Guardia zibila erabiltzea dute estrategia bakar".

Alde horretatik, galdera egin dio EAJri bere posizionamenduaz: "Argitu behar dute norekin dauden, Kataluiniako insitituzioekin eta herritarren gehiengoarekin edo komunikabidean istera ausartzen diren Guardia Zibilarekin". EHBilduko koordinatzaile nagusiak uste du, 2bere oinarrien eta historiaren aurka" ari dela EAJ Madrilgo gobernua sostengatzen eta zuzendu beharra daukala jarrera hori.

Otegik uste du Mariano Rajoyren gobenuaren kontrako benetako zentsua mozioa Kataluniak aurkeztu duela, eta bide hori sostengatu eta 78ko erregimenarekin hausteko beharra aldarrikatu du. Euskal Herrian antzeko bidea jarraitzearen aldeko jotzen dute.


Ortu ekologikoa balkoian sortzen irakatsiko dute Busturian

Lurzoruen Nazioarteko Urtearen barruan, ortu ekologikoa balkoian sortzeko tailer bi antolatu ditu Busturian kokatuta dagoen Euskadiko Biodibertsitate Zentroak. Hain zuzen, egun bitan egiteko tailerra izango da; hala, domekan eta maiatzaren 24an bilduko dira aipatu zentroan horretarako.11:00etatik 13:00etara elkartuko dira 16 urtetik gorako interesatuak, eta, ortua sortzeko, barazkiak eta landare osasungarriak erabiliko dituzte. Hor egiteko, Iñigo Bilbao Rekagorria eta Amaia Lizaso Izquierdoren laguntza edukiko dute.Tailerren helburua «parte hartzaileek beraien balkoietan barazki zein landare osasungarriak era erraz eta praktikoan ekoiztu ahal izateko informazia jasotzea» dela esan dute Euskadiko Biodibertsitate Zentrokoek. Era berean, nekazaritzak eskaintzen dituen onurak ezagutaraztea ere badu helburu zentroak.Hala, parte hartu nahi duenak izena eman beharko du zentroagaz harremanetan jarrita, 94-687 04 02 telefonora deituta edota info@torremadariaga.org helbidera mezua bidalita.


‘Ekimena’-k ate irekien eguna egingo du gaur Torrean

Bigarren aldiz, Ekimena izeneko proiektua abian da Ordizian. Eduki eta helburu plangintza baten bidez, lanpostu bat lortu edota negozio ideia bat garatzen laguntzeko jarri zuten martxan programa eta orain arte landu duten guztia ezagutzera emateko, ate irekien eguna egin dute, gaur, ostirala, 11:30ean Torrean.Bigarren Ekimena hasi zenetik, partaideen %33ek lortu dute lana, sektore desberdinetan. Oraintxe, 12 ordiziarrek jarraitzen dute. Enplegu bilaketa aktiboa, sare sozialen erabilpena eta giza baliabideen kudeaketa dira, besteak beste, landu dituzten gaietako batzuk.


Borroka ez dago krisian

Egoera ekonomikoak batik bat emakumeei eragin diela salatu du mugimendu feministak Martxoaren 8ko manifestazioetanErasoen kontrako eta eskubideen aldeko aldarriak nagusi izan dira protestetan

Krisi ekonomikoak bereziki emakumeei eragin diela salatu zuen mugimendu feministak, atzo, Emakumeen Nazioarteko Egunaren harira Euskal Herriko hiri eta herrietan antolatutako ekitaldietan. Horri lotuta, emakumeen bizi-baldintzak hobetzeko aurrekontuak exijitu zituzten, krisiaren aurka gobernuek hartu dituzten neurriek gehien beraiei egin dietelako kalte.

Donostiako manifestazioa 19:30ean abiatu zen Bulebarretik, eta bertan ehunka lagunek hartu zuten parte. Manifestazioan erasoen eta matxismoaren kontrako aldarriak entzun ziren, baita borroka feministaren aldekoak ere. Manifestazioaren ondoren irakurritako testuan, gogorarazi zuten krisiaren eraginez gizarte laguntzak murriztuko dituztela eta horrek bereziki emakumeei eragingo diela, batik bat seme-alabak dituzten emakume bananduei, lan egonkorrik ez dutenei eta errenta baxuko pentsiodunei. Era berean, pentsioen erreformak emakumeengan izango dituen ondorioak ekarri zituen gogora mugimendu feministak: «Lan bizitza 67 urtera luzatuko du, eta %100 jasotzeko 37 urtez lan egin beharko da. Eta zein dira lan ezegonkorrenak, kotizazio gutxiago dutenak eta haurrengatik edota zainketengatik lan arteko zuloak dituztenak? Gu, emakumeok».

Manifestazioan Donostiako Udala ere salatu zuen mugimendu feministak, berdintasun plana eta Berdintasun Saila izanagatik ere, «etxez etxeko langileak azpikontratatuak dituelako, udal bereko beste edozein azpikontratatan baino egoera okerragoan».

Emakumeak, gehien kaltetuak

Gazteluko plazatik atera zen Iruñean atzo iluntzean egindako manifestazioa, eta han ere krisiaren ondorioz emakumeak pairatzen ari diren egoera salatu zuten 3.000 lagun inguruk. Feministok bizitza duinera salto zioen pankartaren atzean, borroka feministaren aldeko leloak oihukatu zituzten manifestariek, aterkipean eta giro alaian. Emakumez osatutako batukada batek girotu zuen manifestazioa, eta ez ziren falta izan inauterietako mozorroak ere.

Ekonomikoa ez ezik, krisia soziala ere badela nabarmendu zuten antolatzaileek manifestazioa amaitu ondoren, eta horrek «sexuen arteko harremanetan» ere eragiten duela gaineratu. «Gu gara gehien kaltetuak eta gehien ahaztuak. Pobrezia areagotu egingo da, eta emakumeon aurkako indarkeriak gora egiteko aukera anitz daudela kontuan eduki behar dugu. Egoera hau amaitu arte salatzen eta aurre egiten jarraituko dugu».

Hain zuzen ere, Iruñeko manifestazioan adierazi zuten emakumeen borroka eta borroka feminista ez daudela «inola ere krisian».

Aginte esparruetatik bultzatzen den gizarte eredua ere kritikatu zuten Iruñean, «berdintasun faltsua» sustatzen duelako: «Arazoaren muina ez du azaleratzen, hau da, emakumeak beti bigarren sexutzat hartuak izan garela». Maider Vilchez Atarrabiako Emakumeen Asanbladako kideak irakurri zuen euskarazko testua.

Emazteen borroken nazioarteko egunaren karietara hamarnaka emazte elkarretaratu ziren Baionako herriko etxearen aitzinean, eta, bertzeak bertze, emakumeek pairatzen duten bortizkeriari buru egin ahal izateko lege markoa eskatu zuten. Legeak biktimak eta haien ingurukoak laguntzeko balio baldin badu Bilbon, Baionan balio bera ez ukaiteko arrazoirik ez dagoela nabarmendu zuten. Historiaren gurpilean emazteek borrokaren bidez irabazitako eskubideak ekarri zituzten gogora.

Gasteizen ere 1.500 lagun inguru bildu ziren arratsaldeko zortzietan, San Anton plazan, Martxoaren 8ko manifestazio nagusian parte hartzeko.

Bilbon, aratuste giroan

Euskal Herriko beste hiri eta herri askotan bezala, aratuste giroan egin zen iluntzeko manifestazioa Bilbon. Gora emakumeen borroka eta Feminismoa, inoiz baino beharrezkoago jartzen zuten bi pankartaren atzetik milaka lagun joan ziren manifestazioan. Inauteri giroa nagusi izan zen martxa osoan, eta jende asko azaldu zen mozorrotuta. Hain zuzen, martxa sardina batek itxi zuen. Izan ere, aurten udalak sardinaren erretzea manifestazioaren ordu berean jarri du, eta konpartsek erabaki zuten sardinaren erreketa propioa antolatzea.

Manifestazioan genero indarkeriaren eta prostituzioaren kontrako leloak eta emakumeen eskubideen aldekoak entzun ziren beste batzuen artean: Ez, ez, ez, erasorik ez; Erasorik ez erantzunik gabe; Atzerapausorik ez gure eskubideetan, Prostituzioa esklabotza da...

Bilboko manifestazioan eragile sozial eta politiko ugari bildu ziren: Ainhoa Etxaide LABeko idazkari nagusia, Unai Sordo CCOOkoa, Tasio Erkizia ezker abertzalekoa, Txema Oleaga PSE-EEko Bilboko zinegotzia...

(Testua Ibai Maruri, Aitor Renteria, Iñigo Astiz eta Mikel Lizarralderen artean idatzi dute)


Urtarrilean gora egin du langabe kopuruak Hego Euskal Herrian

Iazko urtarrilarekin alderatuta, 10.654 langabe gutxiago daude hegoaldean.

Abenduarekin alderatuta urtarrilak datu okerragoak utzi ohi ditu langabeziari dagokionez, zerbitzuen alorrean izan ohi den beherakadaren ondorioz, batez ere. Hala izan da 2019ko lehen hilabetean ere.

Hegoaldeko lau eskualdeetan egin du gora langabe kopuruak: 260 gehiago daude Araban, 268 Bizkaian, 548 Gipuzkoan eta 737 Nafarroan. Aldiz, iazko urtarrilarekin alderatuz geroz, hobera egin du egoerak. Izan ere, iaz baino 10.654 langabe gutxiago daude egun hegoaldean.

Gizarte Segurantzari dagokionez, behera egin du afiliazio kopuruak aurreko hilabetearekin alderatuta, eta urtarril bukaeran 11.089 afiliatu gutxiago zeuden Hego Euskal Herrian.

Datuak:

Araba: 20.052 langabe. Abenduarekiko: 260 (%1,31). Iazko urtarrilarekiko: -887 (%-4,24).

Bizkaia: 68.472 langabe. Abenduarekiko: 268 (%0,39). Iazko urtarrilarekiko: -4.933 (%-6,72).

Gipuzkoa: 32.226 langabe. Abenduarekiko: 548 (%1,73). Iazko urtarrilarekiko: -1.756 (%-5,17).

Nafarroa: 33.579 langabe. Abenduarekiko: 737 (%2,24). Iazko iurtarrilarekiko: -3.078 (%-8,40).

Hego Euskal Herria: 154.329 langabe. Abenduarekiko: 1.813. Iazko urtarrilarekiko: -10.654.


“Lanean jarraituko dugu, halako erasoak tinko salatzen, ez dutela lortuko aldarrikatzen”

Ehunka lagun bildu dira eguerdian Zarautzen, sanpelaioetan adin txikiko batek jasandako erasoa gaitzetsi eta hari babesa emateko.

Ehunka lagun bildu dira gaur eguerdian udaletxe aurrean, sanpelaioetan adin txikiko batek jasandako bortxaketa gaitzesteko. Bertan izan dira Zarauzko Udaleko alderdi politiko guztietako ordezkariak, Imanol Lasa Gipuzkoako Foru Aldundiko bozeramale eta Gobernantza eta Komunikazio diputatua eta Getariako alkate Nika Lertxundi, besteak beste, eta baita komunikabide ugari ere. Ia 30 minutuko elkarretaratzea egin dute.

Bukaeran, Zarauzko Mugimendu Feministako kide Ainhize Muniozgurenek hartu du hitza. Adierazi du gaurko hitzordua erasoa salatzeko ez ezik, biktimari elkartasuna eta babesa agertzeko izan dela. “Egoera larria da, bai, baina larriagotu egiten da festetan”, nabarmendu du. Horren adibide da iazko udan gertatutakoa: “Salaketa zaparrada bat egon zen, eta Zarautzen adin txikiko batek erasoa izan zuela ere jakin genuen”.

Egoera horren aurrean, dei egin die instituzioei: arduraz jokatzeko eskatu die. “Protokolo asko daude eta guztiak dira beharrezkoak, baina ez dira nahikoak”. Nabarmendu du “lehentasunezko gaia” dela, eta horrenbestez, inbertsio gehiago behar dela.

Aldi berean, autodefentsa feminista ere “ezinbestekoa” dela dio, “gure artean lagundu, babestu eta sareak sortzea”, hain zuzen ere. “Lanean jarraituko dugu, halako erasoak tinko salatzen, ez dutela lortuko aldarrikatzen, erakusten espazio publikoa geurea ere badela, festa gune seguruen alde borrokan”.

Prebentzioan ere indarra egin behar dela gaineratu du, sareak sortuz eta instituzioekin elkarlanean. Jakinarazi du norbaitek halako erasoren baten berri baldin badu, Zarauzko Mugimendu Feminista laguntzeko prest dagoela. “Herritarren arteko aliantzak eta elkarlana behar-beharrezkoa da”, amaitu du.

Ikusi argazki galeria Zarauzko Hitzaren webgunean.


Zerbitzuak gizarte modernoan

Gizarte moderno baten ezaugarrietako bat da behar handienak dauzkaten herritarrak ez uztea oinarrizko zerbitzuetatik kanpo, are gutxiago bazterketa horren funtsean diru eskasia baldin badago. Dirua daukatenei ez zaizkie zerbitzuak falta, eta era askotako arreta jaso dezakete.

Atzo jakin genuen Nafarroako Gobernuak heren bat merkatu dituela eguneko zentroen tarifak, eta egun erdiko tarifa sortu duela, zerbitzua egun osoan erabili nahi ez dutenentzat. Jaitsiera mamizkoa da, eta hemendik aurrrera herritar gehiagok, dirua muga dutenek bereziki, erabili ahal izango dituzte zerbitzu horiek; nafar guztien diruarekin ordaintzen dira, eta baita oraingo erabiltzaile horiek bere garaian egindako lanetik sortutako zergekin ere.

Urtez urte, erosmen ahalmena ari dira galtzen pentsioa jasotzen dutenek, eta, kasu askotan, oso juxtu bizitzeko lain jasotzen dute, bizirik irauteko baino ez. Gizarte moderno bat kudeatu nahi duen gobernuaren politika publikoen zeregina bada, denon ahaleginaren bidez, leize soziala murriztea, aukera berdintasuna bermatzea eta elkartasunaren espiritua lantzea herritarren artean. Gastu gisa ikusten dutena inbertsioa dela azaltzea.

Eta, horretarako, erabakiak hartzea bezalakorik ez dago.


Emakume bat hil da Loitiko mendatean izandako istripuan

Ezbeharra 09:05 inguruan jazo da. Osasun zerbitzuko langileek ezin izan dute ezer egin emakumearen bizia zabaltzeko.

Emakume bat hil da gaur goizean Loitiko mendatean izan den istripuan, Nafarroako Gobernuak ohar baten bidez jakitera eman duenez.

Ezbeharra N-240 errepideko 28. kilometroan gertatu da, goizeko 09:05 inguruan. Guardia Zibila, suhiltzaileak eta anbulantzia bat bertaratu dira, baina, tamalez, ezin izan dute emakumearen bizia salbatzeko ezer egin. Handik minutu gutxira beste istripu bat izan da A-12 errepidean, Pedrongo tuneletan, eta lagun bat zauritu da. Istripu hori tunelen barnean gertatu denez, zona horretan auto-ilarak izan daitezkeela ohartarazi du Nafarroako Gobernuak.


Aberastasunaren gaineko zerga izango du Gipuzkoak

PSEren eta Aralarren botoak batu zaizkio Bilduri Gipuzkoako Aberastasunaren gaineko Zerga sortzeko. Aurkako botoa eman dute EAJk eta PPk, ekonomiari kalte egingo diolakoan. 700.000 eurotik gorako ondarea dutenek ordainduko dute.

Gipuzkoako Batzar Nagusietako Ogasun eta Finantza batzordeak ontzat hartu du Aldundiaren aurtengo proiektu nagusietako bat dena. Batzar Nagusien osoko bilkurak hilabetea bukatu aurretik berretsi beharko du erabakia, baina tramitea izango da, PSEren eta Aralarren botoarekin gehiengo osoa ziurtatuta duelako Bilduren gobernuak. Ondare zerga ordezkatuko duen zerga berria "bidezkoagoa eta berdinzaleagoa da", justifikatu du Rafaela Romero PSEko batzarkideen bozeramaileak. Romerok ukatu egin du jarduera ekonomikoari kalte egingo diola, pertsonek ordainduko baitute, eta ez enpresek.

Helena Franco Ogasun diputatuak nabarmendu duenez, berritasun nagusia da zerga-muga edo ezkutu-fiskala desagertu egingo dela. Hau da, pertsona batek aitortutako errentaren %60 baino gehiago pagatu ahal izango duela. Zerga-mugaren bitartez "aberatsenen artean aberatsenek" beren ondarearen truke ez pagatzea lortzen zutela ziurtatu du Francok. Diputatuak justifikatu egin du jarduera ekonomikoen emaitzak eta enpresen parte hartzeak ere zergapetzea, baina nabarmendu du %75eko hobaria izango dutela, jarduerari berari kalterik ez egiteko. Halako irabazien gainean zegoen "opakotasuna" azalarazi nahi dutela horrela. Aberastasunaren gaineko zerga 700.000 eurotik gorako ondarea dutenek pagatuko dute, baina lehen etxebizitzaren lehen 300.000 euroak salbuetsita daude.

Zerga berriaren gustura azaldu da Rebeka Ubera Aralarko batzarkidea: "Poztekoa da foru arau honek lagundu duela progresibotasunaren inguruko eztabaidan sakontzera, inguruko herrialdeetan ere bai. Orain arte ‘gehien duenak gehien ordaintzea’ demagogia zen, baina orain, antza hala izateari utzi dio".

Itziar Agirre EAJko batzarkideak salatu du zerga berriak ekonomiari kalte egingo diola. "Bilduk eta PSEk gauza bakarra lortuko dute: enpresak deskapitalizatu eta, ondorioz, ekonomia sustatzearen kontrako efektua". EAJk gogorarazi duenez, Gipuzkoako hamar enpresetatik bederatzi ertainak edo txikiak dira, eta hortaz norberaren ondarea eta ekonomia-jarduera oso lotuta daude. Gainera, Agirrek ziurtatu du herritar batzuek enpresen akzioak saldu beharko dituztela zerga berria ordaindu ahal izateko.

Atzoko bileran ere, Gipuzkoako Batzar Nagusietako Ogasun Batzordeak ontzat hartu zuen arrisku handiko zergadunen erregistroa sortzea. Hor izango dira zerga iruzurragatik zigortuta edo auzibidean daudenak. Horien gaineko kontrol handiagoa egingo du Ogasunak. Herritarrek galdetu ahal izango dute zerrenda horretan dauden ala ez, eta Aldundiak ohartaraziko die zerrendatik ateratzen direnean. Ez, ordea, zerrendan sartzen dituztenean, horrek eraginkortasuna gutxituko duelakoan. Bildu, PSE eta Aralar arau horren alde azaldu dira, EAJ abstenitu egin da eta aurkako botoa eman du PPk.


Munduko merkatu batasunik handienaren ernamuina jaio da

Afrikako 55 herrialdeetatik 52k sinatu dute AfCFTA merkataritza batasunerako ituna, eta 23k berretsi dute. Gaur sartu da indarrean akordioa, eta muga zergak ezabatuko dizkiete produktuen %90i

Gaurdanik, indarrean dago AfCFTA Afrikako Merkataritza Libreko Ituna, munduko merkatu batasunik handiena izateko bokazioz jaiotako ituna. AB Afrikako Batasuneko 55 herrialdeetatik 52k sinatu dute akordioa —Nigeria, Benin eta Eritrea falta dira—, baina ABren Agenda 2063 proiektuaren helburua da epe luzera denak batzea merkatu batasunera, eta orduan bai, munduko merkaturik handiena izango da: 1.200 milioi herritar izango ditu —Europako Batasunak 513 milioi biztanle dauzka—, eta 3 bilioi euroko BPG barne produktu gordina —EBkoa 15,8 bilioi eurokoa da—.

Edonola ere, Afrikako herrialdeek oraindik ere pauso asko dauzkate emateko helburua lortzeko, oraingoz 23 herrialdek bakarrik berretsi baitute iaz AfCFTA ituna sinatu zuten 52etatik.

ZER DA AFCFT?

Merkataritza itun horri esker, ondasunen eta zerbitzuen merkatu batasuna sortuko dute kontinentean, eta baita aduana batasun bat ere, zeinaren bidez zirkulazio librea izango baitute kapitalek eta herritarrek herrialde sinatzaileen artean. Su txikian egosiz joan den lankidetza baten emaitza da. ABko kideek 2012an jarri zuten martxan merkatu batasunaren proiektua, eta hiru urte eta zortzi negoziazio erronda behar izan dira merkatu bakarra martxan ikusteko. Ituna indarrean sartzeko baldintza zen hura iaz Kigalin sinatutako 52 estatuetatik gutxienez 22k berrestea, eta 30 egun igarotzea; hala, gaur sartuko da indarrean, eta uztailaren 7an ituna berretsi duten herrialdeetako gobernuburu eta estatuburuek goi bilera bat egingo dute, ituna indarrean jarri eta geroko lehenengoa.

BARNE MERKATARITZA GUTXI

ABk merkatu batasuna sortu du beharrizan handia ikusten duelako kontinente barneko merkataritza sustatzeko. Afrikako herrialdeen arteko merkataritza kontinentearen merkataritza fluxuen %18 baino ez da. Kopuru oso apala da, beste kontinente batzuetako barne merkataritzaren fluxuekin alderatuta: Asian, %59ko pisua du bertako herrialdeen arteko merkataritzak, eta Europan, %69koa. Itunari esker, ABk espero du Afrikako barne merkataritza %52 handitzea 2022rako.

AZPIEGITURAK

Afrikaren barne merkatu ahula kolonialismoaren herentzia da, merkataritzarako azpiegitura gehienak metropoli ohietara lehengaiak eta erregaiak esportatzeko eginda baitaude; gainera, herrialdeetako ekonomiek menpekotasun handia diete lehengai eta erregai horien prezioen gorabeherei. Hori aldatzen hastea da AfCFTAren helburua: ABk eta Afrikako Garapenaren Bankuak, esaterako, Aljer eta Lagos (Nigeria) lotu nahi dituzte 4.500 kilometroko autobide transaharar batekin. Gakoa izango da barne merkataritza bizitzeko azpiegiturak sortzea.

MUGA ZERGAK

Merkatu batasunarekin, herrialdeek muga zergak ezabatuko dituzte euren arteko salerosketetarako produktuen %90entzat. Adostu dute produktuen gainontzeko %10 sektore estrategikoetakoak direla, babestu beharrekoak, eta horietan mantendu egingo dituzte muga zergak. Gaur egun, batez beste, %6,9ko muga tarifak ordaintzen dituzte Afrikako konpainiek kontinenteko herrialdeen arteko salerosketetan.

NIGERIA, KANPOAN

Albert Muchanga ABko Merkataritza komisarioaren esanetan, merkatu batasunak «eskala handiko inbertsioak» erakarriko ditu, eta bertako ekonomien produktibitatea handituko du. Hiru herrialde bakarrik daude ituna sinatu gabe, tartean Afrikako ekonomiarik handiena: Nigeria. Hango presidentea sindikatuekin eta patronalarekin ari da negoziatzen, merkataritzaren liberalizazioaren kalte posibleak aztertzen. Afrikako ekonomia oso heterogeneoa da, eta kontraste handiak daude herrialdeen artean garapen industrialari dagokionez; herrialde askok aldebiko merkataritza hitzarmenak dauzkate, eta hainbat estatuk eskualdeko itunak ere badituzte. Afrikako sindikatu nagusiek bilera egin zuten duela bi aste Johannesburgon (Hegoafrika), eta langileen eskubideak errespetatzeko eskatu zioten AfCFTAri; gogoratu zuten ez dietela laga parte hartzen merkatu batasunerako negoziazioetan.

JOERA GLOBALAREN KONTRA

Nazioartean gerra komertziala nagusi den honetan, AEBak eta Txina zein baino zein muga tarifak handitzen ari direla, Afrikako herrialdeek merkatuak liberalizatu nahi dituzte. Muchangak azaldu du zergatia: «Afrika integraziorako bidean ari da; noiz, eta mundua kontrako norabidean doanean. Kontua da Afrikan zatiketaren historiak ez digula inolako onik egin. Beste batzuek pentsa lezakete jada ez zaiela komeni lankidetza aldeaniztuna, baina Afrikarentzat ezinbesteko garrantzia dauka».


Bi ikertzaileri Aaiunera sartzea eragotzi izana gaitzetsi du EHUk

"Inpunitatearen eta gezurarren aurka, elkarrekin" goiburupean Aaiunen astelehenean hasi ziren jardunaldietan parte hartzekoak ziren Carlos Martin Beristain eta Gloria Guzman EHUko ikertzaileak eta Arantza Chacon Saharako emakumeen babeserako euskal sareko kidea, baina ez ziren Aaiunera heldu. Domekan kanporatu egin zituen Marokok hirurak. Hori dela-eta, EHUko errektoretza taldeak ere oharra atera zuen atzo gertatutakoa salatzeko.

"Sostengua" adierazi zien erakundeei eta elkartasuna azaldu pertsonei. EHUk "aintzatespena aitortu gura dio Hegoa eta bestelako erakundeek Mendebal Saharan giza eskubideen defentsan egunetik egunera egiten duten lanari".


Gabiriako Rallysprinta, gaur ETB-3ko "Motor Sport" saioan

Pasa den asteburuan ospatutako probaren nondik norakoen berri emango digute.

Otsailaren 21ean Gabiriako Rallysprintaren 20. edizioan gertatutakoaren berri emango digu gaur ,20:55etatik aurrera, ETB-3ko "Motor Sport" saioak.

Euskal Herrian motorraren mundua gustuko duten milaka jarraitzaileek zita bat dute asteazkenero ETB-3n Gerardo Puentek zuzentzen duen saioarekin.


Oñatibiaren omenezko kontzertua, DVDan

Lartaun Abesbatzak jakinarazi du Jon Oñatibiaren mendeurrena ospatu zen egunean egin zen kontzertua grabatua izan zela, eta jada eskuragarri dagoela grabazio horren DVDa. «Egun hauetan egiten diren oparietarako aukera ederra izan daiteke», esan dute abesbatzako kideek. Hala, honako tokietan lor daiteke DVD hori: Garmendi txokolategian, Odriozola janari dendan, Belutene janari dendan eta Garmendia okindegian. Telefonoz ere egin daiteke erreserba, 648 51 65 68 eta 689 58 55 13 zenbakietara deituta hain zuzen ere.


Hiru aldiz txikiagoa beharko luke Zubietako erraustegiak, prognosi baten arabera

2012an egin zuen azterketa IBHk, baina Bilduren gobernuak ez zuen horren berri.80.000 tonako planta bat aski litzateke, %80 birziklatuta

Errauste plantaren proiektuak egiteko ardura eduki zuen IBH ingeniaritza aholkularitza belgikarrak Gipuzkoako hondakinen garapenaren prognosi bat egin zuen aurreko agintaldian. Horren arabera, 2020rako Gipuzkoan 2010ean baino %10 hondakin gutxiago sortuko dela ondorioztatu du, gaikako bilketa handituko delako eta demografiaren beherakada bat gertatuko delako (%5ekoa). BERRIAk jakin duenez, prognosi horren arabera, 80.000-120.000 tona errefus inguru geratuko lirateke kudeatzeko, gaikako bilketa %80koa izanez gero.

Errauste planta egingo balitz, beraz, indarrean egon zen proiektua baino hiru aldiz txikiagoa izan beharko luke azpiegitura berriak: 80.000 tonakoa, IBHren arabera. Errauste planta 260.000 tona kudeatzeko aurreikusia zegoen. Egitasmoa bertan behera utzi zuen GHK-k ?Bilduren esku zegoenean?, eraiki behar zuten enpresekin akordioa lortuta.

Prognosi hori 2012ko ekainean egin zuen IBHk. GHK-ko aurreko zuzendaritzak ez zion lan hori eskatu eta duela gutxira arte ez da izan haren berririk. Izan ere, Zubietako proiektuko arduradun ohi batek ordenagailu batetik desagerrarazitako agirien artean aurkitu dute txostena, aurten bertan. Jakina denez, 70.000 dokumentu ezabatu zituzten ordenagailu batetik, eta bakarrik dozenaka batzuk berreskuratu ahal izan dituzte. Haietako bat da hau. EAJ eta PSE-EEren konfiantzazko ingeniaritza da IBH, eta aurreko agintaldian ika-mika bat baino gehiago izan zuen Bilduk zuzendutako GHKrekin.

Hondakin gutxiago

IBHk egindako prognosiaren arabera, 2020an 360.000 tona hondakin sortuko dira Gipuzkoan. Birziklatzera 288.000 (%80) eramanez gero, 80.000-120.000 tona inguru geratuko lirateke errefus moduan. Hondakin sorreraren bilakaera ulertzeko beste bi datu ematen ditu: 2010ean 406.000 tona sortu zirela Gipuzkoan, eta Gipuzkoako Hiri Hondakinen Plan Nagusiaren arabera, ia 500.000 sortzea aurreikusita zegoela 2016rako.

IBHk aitortu du, Europako beste toki batzuetan bezala, Euskal Herrian ere badagoela errausketaren aurkako jarrera bat gizartean. Egoera horri aurre egiteko, alderdien arteko desadostasuna gainditzeko balizko irtenbideak aipatu ditu IBHk txostenean.

Besteak beste, bi aukera aurreikusi ditu: tratamendu mekaniko-biologikoko (TMB) hiru plantaz gain, 80.000 tonarako errauste planta bat eraikitzea, eta ondoan tokia uztea bigarren fase batean handitu behar balitz ere. Hori onartuko ez balitz, beste aukera bat ere aipatu du: TMB plantak egiteaz gain, errefusa Gipuzkoatik kanpoko errauste plantaren batera eramatea. Azken aukera horretarako, baina, alderdien arteko adostasuna ez ezik, diputazio guztien arteko akordioa ere beharko litzatekeela ohartarazi du.

Jakina denez, EAJk eta PSE-EEk koalizioan gidatutako diputazioak eskatu du hondakinen inguruko prognosi bat, Zubietako errauste plantaren neurriak aldatu behar diren edo ez erabakitzeko. Oraingoz, ez du horren inguruko berririk eman, baina Jose Ignacio Asensio Ingurumen diputatuak Diario Vasco-k joan den abuztuan egindako elkarrizketa batean esan zuen ez duela uste tamainaz oso ezberdina izango denik etorkizuneko egitasmoa. Edozein kasutan, bai elkarrizketa horretan eta bai beste hainbat tokitan ere, Asensiok adierazi du bakarrik birzikla ezin daitezkeen hondakinak eramango dituztela errauste plantara.


Sekuoien lekualdatzea bideo batean bildu du udalak

Joan den astean, udalaren ekimenez, Peñaflorida institutuan zeuden balio ekologiko handiko hiru sekuoiak lekuz aldatu zituzten, beren biziraupena bermatzeko helburuarekin. Hiru zuhaitz horien leku aldaketa “teknikoki ikusgarria” izan dela deritzo udalak; eta herritarrei prozesua erakusteko asmoarekin, bideo batean jaso du guztia. Bertan, Nora Galparsoro zinegotzia hainbat zehaztasun ematen ikus daiteke.


Hutsa ulertzen

Maiatzaren 26an hasiko da Veneziako Arkitekturako Biurtekoa eta berriki jakin da Erresuma Batuaren erakusketa-gunea espazio huts bat izango dela. Zorua, hormak eta sabaia zuri lagako dituzte, bete gabe. Orube barnehutsa izango da.

Haserretu dira artistetako asko, beren lanak munduko erakusleihoan paratzeko aukera galduarengatik zapuztuta; beste batzuek, berriz, aro zoro hau ondoen islatu dezakeen espresiobiderik argiena horixe dela uste dute eta, beraz, txaloz hartu dute erabakia. Hutsak harrotu ditu hautsak.

Notizia politikako orrietan emateko modukoa izan zitekeen, bizi gaituen oraingo egoera azaltzeko (ez esplikatzeko) metafora argia baita. Arterako ez ezik, egunerokorako ere balio du Veneziakoak: batzuetan espazio batzuk hutsik laga behar dira berezko esanguraz ohartarazteko, sesioa piztuko bada ere.

Azken asteotako gertakizunen abiadura bizkorrak halako ajea utzi du, eta «orain zer?» galdetzen diogu geure buruari. Hamarkadatako bidea eten eta desegitea erabaki duenez geroztik, ETA hizpide izan dugu: batzuek agerikoari begiratu diote, eta beste batzuek hutsik geratu diren espazioei, eta biek dute errealitate bera ikusten.

Nik idatzizko testu neurtuen bidez esan direnei erreparatu diet bereziki: aitortzari, nola edo halako barkamen-eskeari, esaldi luzeen gramatika joriari eta abarri. Ohartu naiz, baina, hitzak bezain esanguratsuak direla esan ez direnak. Eta aipamen zuzenak interpretagai diren bezainbeste, saia gaitezke ulertzen zer esan nahi duten esaldi horietako elipsiek. Hutsune horietan beren burua argi islatuta ikusten dutenek esana da: falta izan dena, berez, sobran zegoen.

Hutsetik definitzen dugu geure burua, garenetik baino gehiago, falta zaigunetik, nola artean, hala bizitzan. Herri honetan bizi izandako askotariko biolentzien ondorengoek behin eta berriro errepikatzen dute, horretan bai baitira berdinak: denek ikusten dute beren burua islatuta gabeziaren, hutsaren ispiluan. Eta denek galdetzen diote beren buruari nolakoa izango ote den bizitzea hutsarterik gabe.

Begien bistan dagoenarekin eraiki behar dugu datorrena, eta baita ezkututan luzez egondako hutsekin ere. Aro berri baten atarian gaudela esaten dugularik, nondik abiatuko da? Edo nahiago bada, nondik abiatzea nahi dugu? Hutsak ulertzen ikasi beharko dugu, bada, hasteko, norberarenak eta ondokoenak. Orri zurian idatzi nahiko luketenek ulertu beharko baitute egindako orbanak ezin direla ezabatu bat-batean, eta aldi berean, orria pasa nahi ez dutenek aitortu beharko dute lerro berriak idaztea dagokigula, Historiak ez baitu zertan istorio berria galarazirik. Espazio huts bat dugu aurrez aurre, margotu, itxuratu, esanahi berriez bete beharko duguna.

Hutsetik ez, izatekotan urte hauek guztiek utzi dizkiguten hutsetatik ekin beharko diogu, pluraletik ezinbestean.

Arteak askotan erreparatu izan dio hutsari. Veneziako hau azkena da, baina niri Oteiza etorri zait burura, hark forma eman baitzion hutsari, espazioaren ertzetan sortzen diren esangurak sortzen zituela esanez, berezkoa zuen estilo zuzenaz. Kontakizun bakarraren tentaziotik ihes egiteko deia da hutsa, berez erztuna, erpinduna baita.

Absentzietatik definitzen dugu geure burua, garenetik baino gehiago. Gurasoetako bat galdu duena umezurtza da, entzuteko gai ez dena gorra den bezala. Falta zaizun horrek osatu egiten gaitu, eta hutsak esanguraz betetzen gaitu. Txanpon beraren bi aldeak dira: aurrian ikusten dena, binperrean falta dena; eta dena da bat eta bakarra.


Kubak Europarekin harremanak normalizatzeko pausoa eman du

Azken hamarkadetan ez da harremanik egon Kubaren eta Europako Batasunaren artean, baina egoera hori alda daitekeela dirudi, Kubak bien arteko harremanak hurbiltzeko lehen pausoa eman baitu.

Amerikako uharteak Europako erakundeak berekiko duen "jarrera komunaren" amaiera eskatu du.

Urriaren 25ean hasi zituzten bi aldeek kontaktuak.


Bertsoak: Jexux Alkorta, auzo laguna

Jexux Alkorta hil berriari bertso hauek idatzi dizkio Feli Uriak. Oikiako eskolan irakasle aritu zen Uria urte askoan eta Jexux Alkortak emandako laguntza goraipatu du, besteak beste.

Doinua:

Amodioa zoin den zoroa

Auzo laguna

1

Kanpaiak izan dira herrian

betidanik mezulari

eliz dorreko dei ezagunak

jar arazten gaitu adi

gaurkoan ere ezkila ozen

doinu tristean kantari

heriotz baten berri ematen

Oikiako herriari

2

Urtean zehar elkar harturik

lehen bezalaxe gaur egun

auzolanean ohitutakoak

borondate hutsa lagun

Jexux Alkorta hortan maixua

hortan egin zen ezagun

gaur, hil berritan, denen gainetik

bera goraipa dezagun

3

Gaztetandikan etenik gabe

jatortasunez nabarmen

dela Udalan, dela eskolan

ze gogo eta ze kemen

zalapartarik atera gabe

bazuen nahiko ahalmen

bere laguntza baliotsua

aitortu nahi dut gaur hemen

Feli Uria


Kidam Magoa

Hona hemen, datorren larunbaterako plan paregabea: Kidam magoaren "Ixil-ixilik" ikuskizuna.

Jarraian ASKARI GOZOA gozatuko dute bertaratutako guztiek. Behin tripa-zorriak baretuta, eskulanekin jarraituko dugu KIRIKIÑO taldeak nork bere matxardez egindako HERENSUGEA ekoizteko LANTEGIA prestatu digutelako.

Hona hemen, xehetasun osoz, larunbateko saio paregabe horretara hurbiltzeko jakin behar duzun guztia:

EGUNA: azaroak 29 (larunbat honetan)

NON: Ludotekan ("Lamuza" parkea)

ORDUTEGIA: 17:30-19:30

NORENTZAT: 5 urte edo gehiagoko umeentzat

PREZIOA: doakoa

PROGRAMA: umeen artean euskararen erabilera sustatzeko SORGIN ZAPATUAK izeneko programan txertatutako saioa.


Nahiago zuen itzalean egon

Larunbatean hil zen Fernando Tirapu Arteta (Iruñea, 1951), Athleticeko jokalari ohia. Hala jakinarazi zuen herenegun talde zuri-gorriak. Tirapuri Athleticeko kanoia esaten zioten, eta liga txapelduna izan zen 1982-1983ko denboraldian. Sarabia, Dani, Argote, Goikoetxea eta enparauen aroa zen. Baina haiek distira egiteko, baziren lan isila eta zikina egiten zuten jokalariak. Horietako bat zen, hain zuzen, Tirapu. Zelai erdia edo eskuin hegalean jokatzen zuen.

Oberenean eta Osasuna jokatu ostean, Valentziak fitxatu zuen, 1974-75 denboraldian. Han nabarmendu zen. Baloiak berreskuratzea, eta aurkarien izarra zaintzea zen haren egiteko nagusia, eta zintzo eta dena emanda betetzen zuen. Johan Cruyffek ez du sekula ahaztu nola zaindu zuen. Horregatik fitxatu zuen Athleticek. Bost gol sartu zituen zuri-gorriekin. Zelaian ez ezik, aldagelan ere jokalari zintzoa zen, eta haren gizatasuna nabarmendu dute taldekide izandakoek. Liga irabazi zuen urtean ia ez zuen jokatu, eta Osasunara itzuli zen. 1985ean hartu zuen erretiroa.


Hilaren 22an, Egunen Batean

Ohikoak diren tresnak erabilita, pertxak, arropa, euritakoa eta abar, aniztasunaren gaia landuko du Behibi’s Teatro Antzerkia proiektuak oraingo honetan. Eszena erabilitako arropa biltegi batean kokatzen da, moda aldaketak direla eta, arropa hau baztertu eta ez du baliorik izango. Egunen Batean antzezlana hilaren 22an izango da ikusgai, Kultur Etxean arratsaldeko 17:00etan. 4-5 urtetik aurrerako haurrentzat. Sarrera: 2,5 euro.


[Galeria] Giro ezin hobean igaro da Behobia-Donostia Gaintxurizketatik

Beste urte batez egin dute Behobia-Donostia, eta ehun urtean antolatutako 55. urtea bete du dagoeneko lasterketak. Gaintxurizketa da Behobia eta Donostia artean desnibelik handiena duen zatia, eta eguraldiak gehiegi lagundu ez duen arren, ziztu bizian igo dute milaka lasterkarik Gaintxurizketa Gainarako bidea. Ehunka irudi bildu ditu HITZAk bertan.


Zuzendaritza aldaketa bazkaria egin zuten Jubilatu Etxean

ZUZENDARITZA aldatzeko bazkaria egin zuten ostegunean Goiz Eguzki jubilatu etxean. Bazkarian 40 bat lagun bildu ziren, horien artean zuzendaritza berriko kideak, orain arte zuzendaritzan egondakoak, Joxan Rekondo Alkatea, Andoni Amonarraiz Ongintza Patronatuko Lehendakaria eta Joxe Leon Ongintza Patronatuko Zuzendari Gerentea. Bazkarian orain arte zuzendaritzan izandakoei eskerrak eman zizkieten: Manolo Fernandez, Jose Luis Bilbao, Lucas Calisto eta Luis Llopisi.

Junta Berria

Goiz Eguzkiko zentroko zuzendari berria Benito Ruiz izendatu dute. Gainerako kideak dira: Txaro Etxarri (lehendakariorde), Francisco Goya (idazkaria), Javier Arraras (diruzaina), Agustin Cormenzana, Lucas Yuste, Mikel Amilibia, Carmen Bello eta Paula Mujika (bokalak).


Eukaliptizaziorik bada gure basoetan?

Ismael Mondragon Gipuzkoako mendien habitaten kudeaketarako zerbitzuburuak landaketen oreka nabarmendu du. Basozainen Elkarteak, aldiz, Bizkaiko eukalipto basoen gorakadaz ohartarazi.

Gure basoetan sua piztuz gero, Galizia eta Portugalekoen pare zabaltzeko arriskua legoke hemen? zenbaterainoko garrantzia du horretan, gure mendietan egiten diren landaketek? Galdera horri erantzunez aritu dira gaur 'Faktoria'n Ibone Amezaga EHUko biologia eta ekologia katedraduna, Ismael Mondragon Gipuzkoako Aldundiko mendien habitaten kudeaketarako zerbitzuburua eta Eneko Aurrekoetxea Bizkaiko Basozainen Elkarteko kidea.

Aurrekoetxea, Mungiako baso batetik bertatik mintzatu zaigu, pinuz eta, batez ere, eukaliptoz inguratuta eta ohartarazi du jabetza pribatuetan landaketa horiek asko ugaltzen ari direla. Ismael Mondragonek, aldiz, adierazi du Gipuzkoan "orekari eutsi" egiten zaiola, onartu duen arren, natur parkeren batean egon litekeela eukaliptorik. Amezaga irakaslearen arabera, hezetasunari eusten dioten espeziei eutsi, bertako habitata gorde eta basoak arduraz zaintzea derrigorrezkoak dira hemengoak ez daitezen Galiziako ereduetara gerturatu.


Ikastetxeen irekiera maiatzaren 25era atzeratu du Jaurlaritzak

Ikastetxeen irekiera epea astebetez atzeratzea erabaki du Eusko Jaurlaritzak, eta beraz, maiatzaren 25etik aurrera hasiko dira eskolak ematen Arabako, Bizkaiko eta Gipuzkoako hezkuntza zentroetan. Konfinamendua arintzeko lehen fasean Espainiako Gobernuak ez du jaso ikastetxeen irekieraren gaineko xehetasunik, eta Jaurlaritzak ere ez du irekitzeko erabakirik hartu. Dena den, ikusteko dago hilaren 25ean irekitzeko aukera izango den edo ez.

Hasiera batean datorren astelehenean, maiatzaren 18an, nahi zuen hezkuntza jarduna berriz hastea Jaurlaritzak, baina gaur jakinarazi du astebete atzeratuko duela data hori. Dena den, borondatezkoa izango da irekiera, eta ikastetxe bakoitzak hartu beharko du erabakia. Jaurlaritzak jakinarazi duenez, Cristina Uriarte Hezkuntza sailburuak dagoeneko bidali die erabakiaren berri emateko gutuna ikastetxeei.

Josu Erkoreka Eusko Jaurlaritzaren bozeramaileak jakinarazi duenez, eskola komunitatean “arazo gehiago” ez sortzeko nahiz “argitasuna eta segurtasuna emateko” hartu dute erabakia. “Kontuan hartu behar da oraindik ez dugula Madrildik jaso zehaztapen juridikoa, eta erabaki dugu maiatzaren 25ean hasiko dela eskoletara itzultzeko dinamika guztia”.

Maiatzaren 7an iragarri zuen Cristina Uriarte Hezkuntza sailburuak maiatzaren 18an ikasgeletara itzuliko zirela Batxilergoko bigarren mailako ikasleak eta Lanbide Heziketako goi mailako zikloetako bi mailetakoak eta erdi mailako eta oinarrizko mailako bigarren mailakoak; eta maiatzaren 25ean, berriz, DBHko laugarren mailakoak, Batxilergoko lehen mailakoak eta Lanbide Heziketako erdi mailako zikloetako lehen ikasturtekoak.

Soka luzea ekarri du zuen eskolen irekieraren iragarpenak. Izan ere, sindikatuek adierazi zuten baldintzak negoziatu nahi zituztela, ikasle sindikatuak greba mugagabera deitu zuen eta hezkuntza eragileek zentroak 18an zabaltzearen aurkako jarrera azaldu zuten. Astelehenean, berriz, ikastetxeak irekitzea borondatezkoa izango zela jakinarazi zuen Jaurlaritzak.

Egunotan eskualdeko ikastetxeekin harremanetan izan da UROLA KOSTAKO HITZA, eta hainbat zentrotako zuzendariek zalantzak zituztela eta jakinarazpen ofizialik jaso gabe zeudela adierazi zioten egunkariari.


Austriako eskuin muturrak ozta-ozta galdu du presidentetzarako aukera

Alexander Van der Bellen independentea 31.026 botoren alde estuari esker izango da presidente. Errefuxiatuak izan dira kanpainaren ardatz

Austriak ez du izango eskuin muturraren presidentetzarik, baina izan duen gorakadak alarma guztiak piztu ditu Europako Batasunaren egituran. Azkenean, ordea, Alexander Van der Bellen independenteak irabazi ditu —Berdeen bozeramaile ohiak—, ozta-ozta bada ere: botoen %50,3 lortu ditu, 31.026 paper gehiago soilik. FPO eskuin muturreko alderdiko Norbert Hoferren kontrako lehia posta bidezko botoak irauli du. Hoferrek 144.000 botoren aldea lortu zuen igandean, baina austriarren %14k posta bidez eman dute botoa, hau da, 900.000 herritarrek.

Van der Bellen izango da SPO sozialdemokratena edota OVP popularrena izan ez den lehen presidentea 1945. urtetik. Garaipena hiriburu guztietan eta bederatzi estatuetatik lautan erdietsi du. Hofer, berriz, landa guneetan izan da garaile. Eskerrak eman die Ven der Bellenek herritarrei, eta «harro» agertu da «belaunaldi, adin eta klase sozial ezberdinetako herritarren botoa eskuratu» duelako.

Izan ere, sozialdemokraten eta popularren buruzagiek argiki bere alde egin ez duten arren, eskuin muturra geldiarazteko herritar askoren botoa jaso du, lehen itzulian SPO eta OVP alderdiek hondoa jo, eta lehiatik kanpo geratu baitziren. Koalizio handia osatuta agintzen dute, baina soilik botoen %11na jaso zituzten, eta Werner Faymann sozialdemokraten buruzagi eta Austriako gobernuburuak dimisioa eman zuen, alderdi barruan jasan zituen kritiken eraginez eta asilo politika gogortzearen ondorioz.

Errefuxiatuak erdigunean

Lehen itzulian Norbert Hoferrek botoen %35 eskuratu zituen, eta Alexander Van der Bellenek, berriz, %21. Hori dela-eta Hofer izan da bigarren itzuliko kanpainako diskurtsoa gidatu duena: Austriak. 90.000 asilo eskaera izan zituen iaz, eta Hoferrek kezka hori bilakatu du mamua handitzeko: «Errefuxiatu faltsuei» mugak ixtearen alde egin du, eta immigrazioaren kontra. Austria eta austriarrak lehenak leloa izan du bere kanpainak, eta migrazioari buruz Bruselak hartutako erabakien kontra aritu da.

Alexander Van der Bellenek, berriz, gobernuak azkenaldian asilo politika gogortzeko hartu dituen neurri gogorrei kritika eginez erantzun du: Europako Batasun sendo bat defendatu du, errefuxiatuei irekia. Horregatik, beharbada, inkesta guztiak aurka izan ditu.

Hautagai independentea Europako Batasunaren oso gustukoa izan gabe ere, kezkagarriagoa zaie eskuin muturreko euroeszeptikoen jarrera. Bruselak adi begiratu die emaitzei, eta arnasa hartu du Hofer bezalako politikari batek presidentetza izateko aukera galdu duenean. Jean-Claude Juncker Europako Batzordeko presidenteak eta Martin Schulz parlamentukoak eskuin muturra kritikatu dute egunotan, euren ustez, FPO alderdiaren gisakoen garaipenek Europaren izaera aldatuko luketelako. Hofferrek ezezkoa emango lioke Europako Batasunean sartzeko bozketa egun egingo balitz.

Baina garaipena lortu ez duen arren, gorantz jarraitzen du etengabe; espazio handia irabazi du, eta boto emaile asko bereganatu ditu lanari, segurtasun ezari eta islamizazioaren arriskuari buruzko mezuak emanez.


Jose Luis Rebordinos, Zinemaldiko zuzendaritzan sendotuta

2011. urtean hasi zen Zinemaldia zuzentzen, besteak beste Mikel Olaziregiren eta Diego Galanen lekukoa hartuta. Rebordinosek 15 urte baino gehiago daramatza, nolanahi ere, zuzendaritza batzordean.

Jose Luis Rebordinos Errenterian jaio zen, 1961ean, eta Pedagogia Berezian lizentziaduna da. Urte asko daramatza Donostiako zinemagintzari lotuta: azken 22 urteetan Donostia Kultura Unitateko zuzendaria izan da, 21 urtez Fantasiazko eta Beldurrezko Zinemaren Asteko buru jardun zuen eta 8 urtez Giza Eskubideen Zinemaldia gidatu zuen.

Liburugintzan ere aritu da aurretik Rebordinos. 22 urte egin ditu Nosferatu liburu bilduma zuzentzen, eta hainbat euskal zinemagileren inguruko makina bat liburu sortzen aritu da: Elias Querejeta, Montxo Armendariz, Antxon Eceiza, Julio Medem, Javier Aguirresarobe... Asiako zinemaz eta beste gai batzuez ere idatzi ditu liburuak Rebordinosek. 2011ko urtarrilaren 1ean Donostiako Zinemaldia zuzentzen hasi aurretik, 15 urte egin zituen zuzendaritza batzordean.

Proiektuaren lehen lau urteetan, Kimuak film laburren bildumaz ere arduratu zen Rebordinos, eta proiektu horrek nazioartean erdietsi duen oihartzunean zeresana eduki zuen, hortaz. Horrez gain, Nantesko zinemaldiaren administrazio kontseiluko kidea izan da, eta lau urtez Eusko Jaurlaritzak gidoiak garatzeko ematen dituen laguntzetarako batzordean izan da.


«Katalunian gertatu dena ez da independentea M-15 mugimenduarekiko»


Schengen eremuan kontrolak luzatzea babestu dute EBko Barne ministroek

Austriak, Alemaniak, Suediak, Danimarkak, Norvegiak eta Frantziak jarri dituzte orain arte aldi baterako barne kontrolak. Austrian eta Alemanian maiatzean utzi behar zituzten bertan behera.

Schengen eremuan aldi baterako barne kontrolak gehienez bi urte luzatzea babestu zuten atzo Europako Barne ministroek. Bestalde, kanpoko mugak indartzeko neurriak adostu zituzten, baina bakoitzaren subiranotasun nazionala urratu gabe.

Klaas Dijkhof Herbehereetako Immigrazio ministroak azaldu zuenez, Alemaniak eta Austriak, besteak beste, aldi baterako barne kontrolak jarri behar izan dituzte martxan, Europara heltzen ari den etorkin eta errefuxiatu oldeari aurre egiteko. 2015ean milioi bat pertsona heldu ziren Europara.

Egoerak hobera egin ez duela ikusita, “Schengen Muga Kodeko 26. artikuluaren bidez, mugetan aldi baterako kontrolek jarraitzeko, legezko oinarri bat prestatzea eskatu diote estatu kideek Batzordeari”, iragarri zuen atzo Dijkhofek prentsaurrekoan, bilera amaitu ondoren.

Artikulu horretan oinarrituta, aldi baterako barne kontrolak sei hilabetetik bi urtera arte luzatzeko aukera izango dute estatu kideek Schengen eremuan.

Maitzean amaitu behar zuten

Austriak, Alemaniak, Suediak, Danimarkak, Norvegiak eta Frantziak jarri dituzte orain arte aldi baterako barne kontrolak, Schengen Muga Kodean salbuespen neurri moduan aurreikusitako aukera hori baliatuz. Austrian eta Alemanian maiatzean utzi behar zituzten bertan behera kontrol horiek.

Beharrezkoa balitz Europako Batzordeak 26. artikulua baliatzeko pausoak bizkortzea espero dute orain estatu kideek, EBko iturriek azaldu zutenez.

2015eko bukaeran aukera hori bazegoela adierazi zuen EBko Exekutiboak. Hala, kanpoko kontrolak azkar hobetzeko eskatu zion Greziari.

Europako muga polizia bat

Bestalde, Batasunaren kanpoko mugak indartzeko neurri-sorta babestu zuten Barne ministroek, besteak beste, Europako kostaldea eta mugak zaintzeko polizia-talde bat sortzea. Hala ere, Europako Batzordearen proposamenean aldaketa garrantzitsuak egin zituzten buruzagiek.

Europako Polizia sortzeko aukeraren aurrean, erreparoak agertu zituen Espainiak, subiranotasun nazionala arriskuan jar dezakeela argudiatuta.


Sakandarrak sarituak Nafarroako Triatloi Galan

2015eko Nafarroako Triatloi eta Duatloi Txapelketetan lan bikaina egiteagatik dominak jaso zituzten

Nafarroako Triatloi Federazioak 2015eko Nafarroako Triatloi Gala antolatu zuen larunbatean Tuteran. 2015eko Nafarroako Triatloi eta Duatloi Txapelketako sariak banatu zituzten, Nafarroako Kirol Institutuko zuzendari Ruben Goñi bertan zela. Sari eta domina horietako batzuk Sakanara etorri ziren. Zehazki, ondoko sakandarrak izan ziren sarituak, aipatu txapelketetan egindako lan bikainarengatik: Sergio Garcia de Eulate Maya, Juan Luis Maiza Begiristain, Ekain Imaz Perez, Iker Mintegi Claver, Hegoi Lakuntza Zelaia, Alain Razkin Andueza, Unai Villalobos Hernaz eta Leire Maiza Razkin. Zorionak!


Konpota

Imanol Zubelzu Basque Culinary Center-eko ikaslearekin konpota egiten ikasi dugu gaur.


Nerbioiaren saneamendua, berrindustrializazioa eta feminismoa izan ditu ardatz Elkarrekin Podemosek hauteskunde kanpainan

Hainbat gai landu ditu Laudioko Elkarrekin Podemosek hauteskunde kanpainan zehar. Izan ere, koalizioak hainbat puntu landu nahi ditu udalean datorren legealdian.

Parte hartzea da indartu nahi duten puntuetako bat. Aurrekontu parte-hartzaile eta lotesleak garatu nahi dituzte horretarako. Gardentasuna ere bermatu nahi dute, informazioa emateko arduradunak izendatuta eta oposizioari informazioa lortzeko bermeak emanda, besteak beste.

Horrez gain, ordezkari politikoen soldatak mugatu nahi dituzte. “Hautetsien soldatak, gehienez ere, Lanbide arteko Gutxieneko Soldataren halako bira mugatzeko konpromisoa hartzen dugu” ziurtatu du Miguel Burdallo alkategaiak.

Nerbioiko saneamendua

Nerbioi ibaiaren egoera ere izan dute hizpide koalizioko kideek. Aiaraldeko Ur Patzuergoa sortzea proposatuko dute horretarako, eta kontrol zorrotzagoak ezartzea bultzatuko dute, isurketak ekiditeko. Era berean, araztegien eraikitzea “arintzeko” lan egingo dutela gaineratu dute talde politikoko kideek. Kutsadurara baino, turismora lotu nahi dute ibaia. “Nerbioiko urak garbi egongo balira turismoa erakartzeko baliabide bat izango lirateke, arrantza egiteko edota bainatzeko tokiekin”.

Berdintasuna

Berdintasun arloa indartzeko beharra ere nabarmendu du Elkarrekin Podemosek. Arlo horretaz berariaz arduratuko den sail bat sortu nahi dute udalean, “behar adinako aurrekontua izango duena”. “Tokiko erakundean zein herritarren parte-hartzerako organo eta kontseiluetan berdintasuna nahitaez ezarriko duen erregelamendu bat sortu behar da”, nabarmendu du Ester Palacio Garciak. Hautagai-zerrendako hirugarren kideak aurreratu du hainbat ekimen burutuko lituzketela arlo horretan, “diskriminazioa eta indarkeria matxista ikusezinak” detektatu eta borrokatzeko. “Besteak beste, enplegu-programak garatuko genituzke genero-indarkeriaren biktima diren emakumeentzat, emakume migratzaileentzat, asiloa eskatzen duten emakumeentzat, trans emakumeentzat eta prostituzio-egoeran dauden emakumeentzat”.

Berrindustrializazioa

Horrez gain, eskualdea “berrindustrializatzeko” estrategia bat garatzea proposatu du talde politikoak, “kalitatezko enplegua mantendu eta lanpostu berriak sortzeko”. Hala ere, fabrikek “trantsizio ekologikora egokitu” behar dutela gehitu du koalizioak. “Trantsizio horri heltzeko beharrezkoak diren aldaketen inplementazioa ez da soilik enpresen eskutik etorriko, administrazioek ere bilakaera hori erraztu behar dute epe ertain eta luzerako politika industrial berdeak ezarriz”, azaldu du Txema Ruiz de Apodaca Batzar Nagusietarako Aiaraldeko hautagaiak. Industrialde zaharkituak bere onera ekartzea ere bultzatu nahi dute, “jarduera ekonomiko berrien ezarpena errazteko eta lurzoru berrien okupazioa saihesteko”. Industriguneek behar dituzten azpiegiturak eraikitzeko prest ere azaldu da Miguel Burdallo alkategaia, “enpresa berriak erakarri eta eskualdean ezar daitezen”.

Kanpaina itxiera

Gaur goizean egin du koalizioak kanpaina amaierako ekitaldia Laudion. Bertan, hautagaitzako kideek ohartarazi dute PSE-EEri edo eskuinari botoa ematea “gauza bera” dela. “Elkarrekin Podemos da proiektu barne-hartzaile, feminista, solidario eta jasangarrietan aurrera egiteko aldaketarako berme bakarra”. Euren ustez, aldaketa hori ez da inoiz PSE-EE eta EAJren arteko “komenentziazko bikote ezkonduarekin” etorriko. “Proposamenak egiteko asmoarekin hitz egin dugu beti, aurkarien kritikei kasurik egin gabe. Gu ez gaudelako hemen denbora alferrik galtzeko, jendeari arreta eskaintzeko eta gure programari buruzko informazioa emateko baizik”, azaldu du Miguel Burdallo alkategaiak.


Den-dena eman arren, Emarrik ezin Ibarraren kontra

Larunbat gauean Aian emakumeen harri proba desafioa jokatu zuten Ibarrako eta Emarriko taldeek; Lezoko, Oiartzungo eta Astigarragako emakumeek osatzen dute Emarri. 20 minutuko norgehiagoka estua jokatu zuten bi emakume taldeek, eta Ibarrako emakume taldea nagusitu zen, 45 plaza eta 1,47 zentimetroko lana eginda. Emarrik, berriz, 42 plaza 3 zinta eta 0,48 zentimetroko lana egin zuen. Den-dena eman zuten Emarrikoek, baina ezin Ibarrakoen esperientziaren aurrean.


Aernnovako 600 langileentzako aldi baterako erregulazioa iragarri du ELAk

Sindikatuak salatu du lan karga Arabatik eramaten ari dela enpresa; otsailean hasiko da erregulazioa

Aeronautika sektoreko Aernnova talde arabarrak «lan karga handia» dauka, ELAk dioenez, baina hori ez da oztopo izango otsailean abiatuko den aldi baterako erregulazioa egiteko. Hala jakinarazi du sindikatuak. Enpresak ez du oraindik albistea berretsi. Lan erregulazio dosier horrek Arabako langile guztiei eragingo die, 600 langileri, eta 2014 bukatu arte gauzatuko da.

Azken hiru urteetan enpresa zuzendaritzak aurrera daraman «lekualdatzeko estrategia» baten barruan kokatu du ELAk ustez otsailean hasiko den dosierra. Arabako lantegietatik «hainbat adar» kendu ditu zuzendaritzak Espainiara eramateko, eta Arabako langileak «lanez gainezka» egon izanarekin azaldu du neurria. Gainera, muntatze planten logistika atala ere kanpora atera du Aernnovako buruzagitzak.

«Zuritu ezina da»

«Erabat bidegabea eta zuritu ezina» den erregulazio dosierraren bilera epea hilaren 8an hasiko da, asteazkenean, eta ELAk ordubeteko lanuztera deitu die langileei. Erregulazio horren ardurak banatzen hasita, sindikatuak esan du Espainiako Gobernuak ere baduela berea, «taldearen akzio poltsa handiena berea baita».

Eusko Jaurlaritza, Arabako Diputazioa eta Gasteizko Udala jo ditu erantzuletzat, baita Kutxabank ere, «lagundu eta finantzatu» egin dutelako enpresaren estrategia, «eta akziodun ere izan direlako». Horregatik, ELAk uste du aldi baterako erregulazioa erakundeen «oniritzia» duela.


'LND' bere ordu-tartean audientzia-buru, hirugarren astez jarraian

Saioak eskainitako 'A 47 metros' pelikula ere bere ordu-tartean nagusi izan da % 15,2ko audientzia-zatiarekin.

ETB2 astearteko ordutegi nagusian audientzia-buru izan da. Alde batetik, 'LND' saioak % 12,2ko kuota bereganatu du, eta hirugarren astez jarraian izan da bere ordu-tartean nagusi. Felix Linaresek aurkezten duen saioak 146.000 ikus-entzuleko audientzia metatua lortu du Euskadin eta eragin eremuan.

Bestalde, A 47 metros pelikula ere audientzia-buru izan da bere ordu-tartean, % 15,2ko kuota bereganatuz. Mandy Moore eta Claire Holt aktoreak protagonista dituen filmak urpeko igerialdi batean marrazoak ikusteko kaiola batean harrapatuta geratzen diren bi neskaren istorioa kontatzen du. Lanak 214.000 ikus-entzuleko audientzia metatua lortu du Euskadin eta eragin eremuan.


«Txistuak baditu baliabideak, eta aurrera doa pixkanaka»

Aitor Amilibia txistularia Kursaalean ariko da gaur, Donostiako Musika Hamabostaldian. Villasol, Camarero, Ibarrondo eta beste hainbat konpositoreren obrak interpretatuko ditu.


Irurita A eta Arraioz A sailkatu dira laxoako final erdietarako

Datorren asteburuan jokatuko dira final laurdenetako bertze bi partidak

Asteburuan jokatu dira Baztan-Errekako XXXII Laxoa Txapelketako final laurdenetako itzuliko bi partida. Irurita A eta Arraioz A taldeek lortu dute final erdietara sailkatzeko txartela. Bi taldeek joaneko eta itzuliko partidak irabazi dituzte.

Irurita B taldekoek 9-0 irabazi zieten Arraioz B taldekoei. Arraioz A taldeak ere garaipena lortu zuen 9-6 irabaziz Oiz A taldeari.

Final laurdeneetako bertze bi partidak datorren asteburuan jokatuko dira. Doneztebe Ck Doneztebe Aren aurka ari beharko du eta Irurita Bk Doneztebe Bren aurka. Irurita Bk eta Doneztebe Ak euren joaneko partidak irabazi zituzten beraz puntu bateko abantailarekin izango dira itzuliko partidetan. Orduan erabakiko da zein izanen diren final erdietan ariko diren bertze bi taldeak.


Hernanirako zenbait proiektu Diputazioko 2006ko aurrekontuetan

Larunbatean aurkeztu zuten Batzar Nagusietan datorren urteko aurrekontua. Urumeako autobideko Hernani-Martutene zatia eta zaharren egoitza egokitzea biltzen ditu.

Joan den larunbatean aurkeztu zuten Batzar Nagusietan Foru Aldundiko 2006ko aurrekontu proiektua eta 739.7788.901 euro kudeatzea aurrikusten du, aurten baino 73 miloi euro gehiago. Proiektuaren barruan badira Hernanirako bereziki aurrikusitako diru partidak, zerbitzu orokorren barruan Hernaniri dagozkienaz aparte. Proiektuetako bat Urumeako autobidekoa izango da, 2006an aurrikusten baitute falta diren zatiak egiten hastea. Hernani-Martutene zatia Foru Aldundiak 349 miloi euro inbertituko ditu 2006an Gipuzkoako bide sarean. Urumeako autobidean 58,6 miloi euro inbertituko ditu eta hauetatik 23,1 miloi euro Hernani-Martutene zatia egiteko izango dira. Martutene-Donostia, Urnietako Saihesbidea eta Andoaingo Saihesbidea dira Urumeako autobidean egitea aurrikusten diren beste zatiak. Donostiako 2garren saihesbidea Donostiako 2garren Saihesbideko obrak ere 2006an hasiko ditu Diputazioak aurrekontu proiektuak biltzen duenez, eta 45 miloi euro ditu horretara bideratzeko. Saihesbide hau hiriburuaren kanpotik joango den ordaindu beharreko bidea izango da: Oiartzundik abiatu eta Astigarraga, Hernani eta Lasarte Oria pasako ditu Aritzetara arte. Horrez gain, Oiartzundik Urumeako autobiderako lotura ere izango du etorkizunean. Zaharren Egoitza berritzea Aurrekontuak Gizarte Politikako, inbertsio eta gizarte lankidetza planean zaharren egoitzak egokitzeko diru laguntzak biltzen ditu. Hernaniko Zaharren egoitzari diru laguntza ematea aurrikusia dago, Andoain, Eibar, Tolosa, Errenteria, Oñati, Azpeitia, Arrasate, Donostia eta Legazpikoei bezalaxe, eta badira laguntzak zaharren egoitza berriak edo eguneko zentro berriak irekitzeko ere. Bide gorriak, fusilatuei oroigarria... Gipuzkoa Berdea jardueraren barruan badira zenbait programa Diputazioak diruz lagunduko dituenak. Horietako bat Hernani eta Urnieta elkartuko dituen bidegorria da, trenbidearen ondoan joango dena. Tolosa-Alegia, Ikaztegieta-Ordizia eta Oiartzungo Arditurriko bidegorriak egitea ere aurrikusten du, 2006ko aurrekontu proiektuak. Hernaniri dagokion beste proiektu bat 1936an fusilatutakoei hilerrian egingo zaien monumentua izango da eta Diputazioak diruz laguntzea aurrikusi du, Gipuzkoa Giza Eskubideak 2006 sariaren barruan.


Bizkaiko oligarkiaren erretratua

Egin izan banu Negurin finkaturiko Bizkaiko oligarkiaren argazki bat 60ko hamarkadan, demagogoa eta ahoberoa naizela esango zidaten.

Hala ere, badago oligarkia hura osatzen zuten bostehun familiatatik kide bat, 12 orrialdetan egiazko erretratua eskaini duena. Pedro Ibarrak Memoria del antifranquismo en el País Vasco idatzi du. Liburu garrantzitsua da bere eta bere bikotekide Carmen Oriolen testigantza eskaintzen duelako –biak oligarkiatik zetozen–, haien konpromiso militante eta antifrankista azalduz; baina baita ekarpena egiten duelako ere, Neguriko elite ekonomiko, politiko eta soziala ezagutzeko bidean. Gainetik daudela eta pribilegiatuak direla uste dutenen jokabide eta kode moralak, nazional-katolizismoaren eragina, euren interes ekonomikoak babesteko frankismoaren barruan hartutako jarrera politikoa, kulturarekiko mespretxua… Horrek guztiak jendarte baten erretratua osatzen du. Pedrok eta Carmenek hortik ateratzeko ausardia izan zuten kontrako norabiderantz, langile klasearen ondora.

Oligarkia gordinenetik atera ziren, bai. “Bizkaian agintzen zuten familia urriek –dio Ibarrak– botere politiko eta ekonomikoa zuten. Industria handian agintzen zuten zuzenean (elektrikak, siderurgia, industria kimikoa, meatzaritza), baita banku handietan ere. Eta zeharka agintzen zuten, zenbaitetan bitartekari gabe, politikan eta diktadura frankistan. Existitzen ziren hedabide gutxietan ere agintzen zuten. Hau da, eurena zen dirua, boterea eta ideologia menderatzailea”.

Eta oligarkia hori, ez dezagun ahaztu –gehituko nuke nik–, beste forma bat hartuta ere bizirik eta jardunean dabil, izan Negurin edo beste toki “lasaiago” batzuetan jesarrita.


Organo Erromantikoaren Zikloa Azkoitian hasiko da, larunbatean

Azpeitiko musika eskolako Mikel Arenas eta Ane Bereziartuak kontzertua emango dute urriaren 15ean

Azkoitian eta Azpeitian izango dira emanaldiak

Larunbatean hasiko da Organo Erromantikoaren Nazioarteko XII. Zikloa, Azkoitiko eta Bergarako parrokietan izango diren kontzertuekin. Azkoitiko, Azpeitiko eta Bergarako udalek elkarlanean antolatutako musika ekimena da.

Aurten guztira hamahiru kontzertu antolatu dituzte. Bost kontzertu Azkoitiko parrokian izango dira, lau Loiolako basilikan, eta gainontzeko laurak Bergarako parrokian.

Aurrenengo kontzertua larubatean izango da, Azkoitian. Easo Abesbatzak abestuko du bertan, eta Oscar Candedo ariko da organoa jotzen. Azkoitiko kontzertu guztiak urriko larunbatetan izango dira. Igandetan, berriz, Azpeitiko Loiolako basilikan izango dira emanaldiak. Loiolako aurrena igande honetan bertan izango da, 20:00etan hasita. Aretxabaletako Abesbatzak abestuko du, eta organoa jotzen Jose Luis Frantzesena izango da oraingo honetan. "Nik neuk sortutako obrak joko ditut, baita Ave Maria bat ere", dio Frantzesenak. Kontzertura bakarlari bikainak datozela azaldu du azpeitiar organo-jotzaileak.

Loiolan kontzertu bikainak izango direla dio Frantzesenak, "Donostiako Santa Maria La Real elizako organo-jotzaileak etorriko dira, eta Mario Ciferri italiarra ere oso organojole ona da, historial bikaina dauka".

Organo eskolakoak

Baina Azpeitiko Juan Antxieta Musika Eskolako organoko bi ikaslek estreinaldia egingo dute Organo Erromantikoaren Zikloaren baitan. Frantzesenaren ikasleak dira Ane Bereziartua eta Mikel Arenas. "Biek 15 urte dituzte, eta hor ari gara Azkoitiko organoan entseguak egiten", dio organojotzaileak. Biek ere obra mardulak hartu dituztela dio irakasleak. Organo eskolak Esklabetako elizakoan ematen dituzte, baina Azkoitikoa desberdina denez, kontzerturako entseatzera bertara joaten dira. Bergarako musika eskolako ikasleekin batera emango dute kontzertua: Leo Juaristi azkoitiarrarekin eta Elena Laka eibartarrarekin.

Izena emateko zabalik

Juan Antxieta Musika Eskolako organo eskolak bailara mailakoak dira. Aurreko ikasturtean zortzi ikasle ibili ziren bertan, eta haietako batzuk dagoeneko inguruko elizetan organo-jotzaile ari dira gaur egun. Esaterako, Itziar Urbieta azpeitiarra Loiolako basilikako organo-jotzailea da.

Ikasturtea hasi dute, eta oraingo honetan bost ikasle ditu Frantzesenak Esklabetan. "Gazteenak 12 urte ditu, Inazio Arakistain, eta oso ondo ari da ikasten". Dena den, oraindik ere organo eskoletan izena emateko epea zabalik daukate. Inkribatzeko Juan Antxieta Musika Eskolara jo behar da, edota 943-81 62 63 telefono zenbakira deitu.

EGITARAUA

Azkoitia

Kontzertu guztiak parrokiko organoan izango dira.

Urriak 1, larunbata. 17:30ean, Easo Abesbatza eta organo-jotzaile Oscar Candedo.

Urriak 8, larunbata. 17:30ean, Loinatz Abesbatza eta organojotzaile Gerardo Rifon.

Urriak 15, larunbata. 11:00etan, Bergarako Musika Eskola etaAzpeitiko Juan Antxieta Musika Eskolako organo eskoletako ikasleak. Organo-jotzaileak: Mikel Arenas, Ane Bereziartua, Leo Juaristi eta Elena Laka. 17:30ean, Anabel Aldalur sopranoa eta Alize Mendoza organo-jotzailea.

Urriak 22, larunbata. 17:30ean, Esteban Elizondo organo-jotzailea.

Azpeitia (Loiola)

Kontzertu guztiak Loiolako basilikako organoan izango dira.

Urriak 2, igandea. 20:00etan, Aretxabaletako Abesbatza eta organo-jotzaile Jose Luis Frantzesena.

Urriak 9, igandea. 20:00etan, Haizea Muñoz sopranoa eta Ana Belen Garcia organo-jotzailea.

Urriak 16, igandea. 20:00etan, Mario Ciferri organo-jotzaile italiarra.

Urriak 23, igandea. 20:00etan, Donostiako Orfeoi Txikia eta Alize Mendizabal organo-jotzaile dela.